The Purge: Anarchy Pamer Ketamakan Manusia Laksana Undang Undang Mengarut

Tahun lepas, sebuah filem aksi ganas seram berasaskan penceritaan house arrest atau ‘kurungan’ telah dibikin yang berjudul The Purge (2013) dengan hanya kos produksi yang kecil iaitu US$3 juta. Filem itu telah berjaya mengaut keuntungan lebih US$89 juta. Walaupun mendapat kritikan agak negatif, namun ia terbukti sebagai sebuah filem bertih jagung yang sangat digemari.

Maka sudah tentulah penerbitnya akan membikin filem sekuel/prekuel untuk menyamai status francais seperti siri filem Scream (1996) atau Saw (2004) yang sudah berantaian difilemkan tahun demi tahun untuk memenuhi selera penggemar filem sebegini.

The Purge: Anarchy (2014) ialah filem sekuel yang berlaku setahun selepas cerita dalam filem The Purge. Ia mengisahkan 5 orang awam yang berjuang hidup/mati semasa berkuat kuasa aktiviti tahunan ‘Purge’ pada setiap tarikh 21 Mac jam 7 petang sehingga 22 Mac jam 7 pagi.

Untuk pengetahuan kepada penonton yang belum menonton filem pertama, maksud ‘Purge’ ialah di dalam jangka masa 12 jam tersebut, semua kegiatan jenayah oleh orang awam termasuklah perlakuan membunuh orang lain dengan niat atau tanpa niat adalah dibenarkan tanpa perlu dihukum. Dimana semua jabatan keselamatan iaitu polis dan bomba, serta jabatan kecemasan iaitu hospital atau pusat krisis lain akan ditutup.

Dalam erti kata lain “lantaklah korang nak buat apa, buatlah sesuka hati korang!”

Kononnya kejayaan acara berbunuhan semasa ‘Purge’ semakin berkesan menurunkan bilangan penganguran sehingga kurang 5% sekaligus mengurangkan kadar kemiskinan untuk meningkatkan lagi kekayaan ekonomi negara Amerika. Bagaimana caranya dan apakah kesannya? Anda kena saksikan sendiri di pawagam sekarang!

Yang nyata kali ini, The Purge: Anarchy dibesarkan lokasinya berbanding filem terdahulu, The Purge (2013) yang hanya mengutamakan kisah sebuah keluarga serta cuma berkisar dalam sebuah rumah bersituasi klaustrofobia. Manakala kali ini, ia menceritakan apa yang berlaku kepada sekelompok watak yang di sekitar sebuah pekan kecil terpencil di Los Angeles di tahun 2023.

Di awal-awal penceritaan tiada apa-apa yang berlaku hampir 20 minit yang pertama. Filem ini hanya memperkenalkan watak-watak yang berasingan dalam 3 buah jalur cerita masing-masing. Eva Sanchez (Carmen Ejogo) seorang pelayan di sebuah restoran dan anaknya, Cali Sanchez (Zoë Soul) mewakili golongan bangsa kulit hitam yang berpendapatan rendah. Sepasang bangsa kulit putih pula iaitu Shane (Zach Gilford) dan Liz (Kiele Sanchez) sedang bergegas pulang ke rumah tetapi singgah sebentar di pekan kecil itu untuk membeli barang makanan. Manakala Sergeant Leo Barnes (Frank Grillo) sedang bersiap-siap mengemas kelengkapan berbagai senjata api.

Kesemuanya dipertembungkan dan bergabung sebagai tunjang ceria dek kerana beberapa insiden yang tidak diduga lantas membuakkan penceritaan seterusnya iaitu apabila ‘Purge’ bermula! Berjayakah mereka melalui semalaman 12 jam yang mengancam nyawa umpama ‘telur di hujung tanduk’? Itulah persoalan dan kronologi babak-babak cemas dan merbahaya yang menjadi nilai ‘hiburan’ yang dijual oleh pengarahnya, James DeMonaco.

Saya akui bahawa tarikan utama The Purge: Anarchy bergantung sepenuhnya kepada momen demi momen pembunuhan yang berlaku di sepanjang penceritaanya. Ada ketikanya penonton juga seakan ‘menghalalkan’ siapa yang dibunuh kerana latar kejahatan mereka. Tetapi ada juga yang kita rasa kasihan kerana mangsa-mangsa yang dimatikan secara kejam kerana kelemahan atau berada di tempat yang salah.

Filem ini cuba membuat andaian apabila orang-orang kaya atau kerajaan menyalahgunakan kebebasan ‘Purge’ untuk kepentingan mereka. Orang awam yang lemah atau miskin diperalatkan seperti binatang buruan dalam permaian ala Paintball. Manakala pihak atasan yang mahukan kejayaan ‘Purge’ lebih besar berbanding tahun sebelumnya, menggunakan unit-unit khas ketenteraan untuk menghapuskan rakyat yang dianggap sebagai beban perbelanjaan kerajaan.

Disamping itu, ‘Purge’ juga dimanipulasikan sebagai malam untuk berdagang tubuh dan nyawa manusia lain, demi wang. Ada kumpulan yang ‘menangguk di air keruh’ seolah menangkap haiwan untuk dijual di pasaran gelap kepada para jutawan. Ada juga yang melampiaskan kebencian dan dendam kesumat dengan membunuh sesiapa sahaja yang disimpan dalam hati selama setahun!

Filem ini tidaklah sehebat maksud tersirat manusia berbunuhan kerana perbezaan kasta-kasta seperti filem Snowpiercer (2013), tetapi hanya sekadar mengambil asasnya dengan mengangkat babak-babak keganasan sebagai sebuah filem aksi thriller. Filem ini bukan untuk rujukan kritikan sosial dan politik yang padu, cuma hiburan berklasifikasi: untuk tontonan 18 tahun ke atas.

Dari sudut pembikinan, filem ini memanglah berbajet rendah kerana para pelakonnya tidak perlu menukar banyak kostum kerana penceritaannya berlaku dalam jangka masa 12 jam, malam yang sama. Namun begitu, penggambaran filem yang sebahagian besarnya berlaku di waktu malam sahaja memanglah agak sukar.

Kualiti persembahan para pelakonnya tiadalah apa sangat nak diperkatakan. Hanya Frank Grillo sebagai Leo dan Zoë Soul sebagai Cali Sanchez yang nampak meyakinkan kerana perwatakan mereka yang lebih emosi dan benar-benar menarik untuk ditonton. Yang lain-lain bolehlah, boleh.

The Purge: Anarchy (2014) ialah sebuah filem murahan yang nampak ‘mahal’ kerana idea asasnya tentang jenayah dan pembunuhan yang ‘halal’ kerana penguatkuasaan aktiviti tahunan ‘Purge’ yang gila! Tontonlah untuk hiburan kengerian serta akui betapa merepeknya seandai manusia yang berkuasa membuat undang-undang yang semakin kurang siuman.

Walaupun mungkin di dunia luar panggung wayang, ia ada berlaku juga dalam bentuk yang berbeza? Kita tunggu prekuel filem ini ya! Saya berikan 3 BIJI ROTIKAYA.


Elly Mazlein Bakal Nikah 9 November Ini

Sekitar Ogos tahun lalu, ada khabar angin mengatakan yang pasangan Elly Mazlein dan pengarah Azmi Hatta telah memutuskan pertunangan mereka gara gara tempoh yang terlalu lama diambil oleh mereka berdua untuk mendirikan rumahtangga.

Namun, semua spekulasi bakal berakhir tidak lama lagi selepas Elly Mazlein mengesahkan yang dirinya akan bernikah dengan tunang, Azmi Hatta pada 9 November 2014.

BACA: Elly Mazlein Nafi Sudah Putus Tunang Dengan Azmi Hatta (ext.)

Bercakap kepada Media Hiburan, Elly Mazlein pada awalnya memberikan tarikh sekitar September untuk berkahwin namun terpaksa ditunda atas sebab sebab tertentu. Elly hanya akan mengadakan majlis pernikahan bagi menghormati pemergian ibunya yang telah meninggal dunia pada 11 Mei lalu. Tahniah didahulukan buat kedua dua pasangan ini. (rtky/m)


Scha al-Yahya Mengaku Awal Ashaari Lebih Pandai Urus & Jaga Anak

Sedar atau tidak, sudah hampir tiga bulan pasangan Scha al-Yahya dan Awal Ashaari bergelar ibu bapa dan baru baru ini di majlis majlis pelancaran koleksi musim luruh jenama fesyen Ecco di The Bee, Publika mereka menceritakan pengalaman manis mereka.

“Sekarang ni saya dan juga Awal mengalami perubahan yang ketara. Kalau dulu, keutamaan saya hanya pada Awal. Sekarang ni, apa-apa yang kami nak buat, keutamaan diberikan pada baby”

“Misalnya kalau nak keluar rumah tu biasanya kami ambil masa bersiap sejam dua sebelum keluar. Tapi sekarang 3, 4 jam sebelum keluar kena siapkan baby dulu. Rutin harian pun jadi banyak berubah,” ujar Scha al-Yahya kepada Malaysian Digest.

BACA: Awal Ashaari, Scha al-Yahya Bawa Lara Alana Bercuti Ke Perth, Australia

Pelakon juga pengacara yang kini kembali tampil langsing turut menambah yang suaminya Awal Ashaari lebih pandai dalam bab menjaga dan menguruskan anak mereka.

“Antara saya dan Awal, Awal lagi pandai uruskan baby sebenarnya. Mula-mula dulu, dialah yang selalu mandikan. Baby tak meragam sangat, dia hanya menangis kalau dia nak minum. Kalau di waktu malam, dia akan bangun 2 jam sekali untuk menyusu,” cerita Scha.

Oleh kerana tidak mengambil mana mana pembantu rumah, Awal Ashaari dan Scha al-Yahya perlu bergilir gilir menjaga anak dan melihat jadual masing masing sebelum menerima apa apa tawaran kerja risau jika bertindih dengan tugas menjaga Lara Alana.

“Buat masa sekarang kami bergilir-gilir jaga dia. Sebab itu kalau saya nak terima satu-satu tawaran tu, saya perlu pastikan Awal tak sibuk. Tapi kadang-kadang kalau Awal terlalu sibuk, saya terpaksa tolak demi nak jaga baby,” tambahnya lagi. (rtky/m)


Liyana Jasmay: Saya Akan Pakai Tudung Bila Sampai Masanya

Semalam Liyana Jasmay telah melancarkan busana muslimah pertama rekaan beliau, Bella Liyana Collection dan ini menimbulkan persoalan dikalangan peminat sama ada pelakon dan penyanyi ini sudah bersedia untuk berhijrah seperti rakan rakan artis lain.

“Insya-Allah apabila sampai masa, pastinya saya akan pakai tudung. Kakak saya, Adriana Jasmay menjadi contoh terdekat tampil bertudung memenuhi tuntutan sebagai wanita Islam”

“Kakak saya sendiri pakai tudung dari suka-suka sejak Ramadan dan terus melekat. Kalau boleh saya pun nak jadi macam itu,” ujar Liyana Jasmay kepada Berita Harian.

Dalam perkembangan berkaitan, Liyana Jasmay turut berkata beliau kini akan lebih memilih watak yang bakal dilakonkan untuk mengelak adegan bersentuhan walaupun syarat itu bukanlah ditetapkan oleh suami beliau sendiri.

“Walaupun suami tidak meletakkan sebarang syarat, tetapi benda-benda macam kita perlu peka & jaga hatinya dan keluarga agar mereka tidak terasa dengan lakonan yang dipaparkan nanti — alhamdulillah keputusan itu langsung tidak menyekat rezeki saya,“ ujarnya.

“Dan walaupun seseorang pelakon itu tidak meletakkan sebarang syarat pengarah hendaklah tahu, status mereka yang sudah berkahwin tidak perlu diberi adegan-adegan panas,“ tambah Liyana Jasmay bercakap kepada mStar Online hari ini.

Koleksi jubah Bella Liyana boleh didapati di butik Bella Ammara yang terletak di Seksyen 7, Shah Alam, Selangor. Ia dijual dengan harga hanya RM294. (rtky/m)


Sharnaaz Nasihat Shila Amzah Supaya Berbaik Semula Dengan Media

Pelakon yang suatu ketika dahulu pernah menjalin hubungan cinta bersama Shila Amzah yang kini dipalit kontroversi, iaitu bekas kekasihnya Sharnaaz Ahmad telah memberikan sedikit nasihat untuknya bagi menjernihkan kembali suasana yang semakin hari semakin tegang.

“Berbaik-baik sudah. Sebab kita sama-sama dalam bidang ini, saya dengan media pun tidak ada masalah. Suatu ketika dahulu saya pernah dipanggil ‘anjing‘ oleh media, dan saya okay sahaja dan masih belum bertukar pun jadi anjing”

“Berbaik-baiklah sebab kita saling memerlukan kenapa tidak kita sama-sama membantu. Apa yang dia cakap itu ada yang betul dan apa media cakap pun betul sebab selama ini pun media yang banyak memberikan liputan kepada dia sebelum dia ke China”

BACA: Belum Fikir Soal Kahwin, Anis al-Idrus Nafi Sharnaaz Ahmad Panas Baran

“Sekurang-kurangnya kita bincang elok-elok. Itu yang saya cakap bahaya media sosial ini, sebab orang akan salah interpretasi, apa salahnya kita jumpa depan-depan dan selesaikan dengan cara yang elok,“ katanya penuh berhati-hati.

Dia sendiri juga tidak menafikan bahawa suatu ketika dahulu pernah melakukan kesilapan & tidak salah baginya untuk mengaku dan merendahkan sedikit ego yang ada pada diri untuk menjernihkan keadaan yang keruh ketika ini.

“Saya mengaku dulu ada buat salah sebab bagi saya kita manusia dan tak lari dari buat masalah. Saya berani untuk mengaku kesilapan saya dan harap orang orang yang melakukan kesilapan berani untuk mengaku kesalahan. Rendah kan ego, tak salah pun, orang lagi respek dan sayangkan kita,“ ujarnya bersahaja.

Sharnaaz yang kini dikatakan telah berkawan rapat dengan seorang model dan pelakon baru ini dilihat bersama semasa tayangan filem Dollah Superstar, bagaimanapun enggan mengulas lanjut mengenai perhubungan mereka itu dan lebih selesa untuk bercakap mengenai kerjaya dan bisnes gymnya yang beroperasi di Segambut.

“Saya masih belum terfikir ke arah itu lagi dan sekarang ini sibuk menjalankan penggambaran dan perniagaan gym saya yang beroperasi di Segambut yang sekali masuk RM 5.00 sahaja,“ katanya yang memegang watak sebagai Shah Dazzle, dalam Filem terbarunya berjudul Dollah Superstar akan menemui peminat-peminat filem melayu tempatan pada 2 Oktober 2014. (rtky/hfz)


Belum Fikir Kahwin, Anis al-Idrus Nafi Sharnaaz Ahmad Panas Baran

Pertemuan bersama dengan rakan rapat Sharnaaz Ahmad iaitu Anis al-Idrus yang dikatakan kini telah menjadi kekasihnya, di majlis tayangan filem Dollah Superstar nampaknya seperti benar apa yang telah diperlatakan sebelum ini.

Anis yang juga merupakan seorang model memberitahu tujuannya datang bersama adalah kerana mahu bersama Sharnaaz menyokong filem itu. Tambahnya lagi, dia dan Sharnaaz masih lagi dalam proses mengenali dan memberitahu Sharnaaz begitu baik sekali terhadapnya, selain menyangkal dakwaan yang mengatakan Sharnaaz itu seorang yang panas baran.

“Saya datang kerana hanya menyokong dia dan dia agak teruja menantikan filem ini. Saya sedang mengenali dan dia sangat baik. Saya dah kenal dia dekat 2 tahun. Bagi saya dia langsung tidak panas baran. Cerita dia yang lepas saya tak tau apa pun. Apa yang penting dia sangat baik”

Bercakap tentang masa hadapan Anis al-Idrus mengakui belum bersedia untuk mendirikan rumah tangga dengan Sharnaaz Ahmad selepas mengenali pelakon itu dua tahun lalu.

“Saya masih muda dan belum masanya untuk saya memikirkan soal kahwin. Biarlah saya fokus terhadap kerjaya peragaan saya dulu,” ujar Anis lagi

Sejarah percintaan Shila Amzah & Sharnaaz Ahmad tidak langsung menggoyahkan perhubungan mereka, malah Anis sendiri tidak mahu untuk mengenangkan kisah lama mereka itu dan mahu untuk terus bergerak ke hadapan.

“Bagi saya apa yang lepas, biarkan lepas. Saya pun tak menilai dia daripada hubungan sebelum ini. Saya dan dia sekadar berkawan sahaja. Lagipun dia senang didekati dan orang tahu dia kepala gila-gila, tapi kalau orang nak kata dia panas baran, itu semua salah,“ ujarnya.

Tambahnya lagi, bapanya sendiri turut senang akan perilaku Sharnaaz. Anis al-Idrus yang kini menjadi model untuk agensi Karangkraf turut juga berlakon di dalam drama tempatan dan bakal muncul dengan Tribute P.Ramlee pada Oktober ini. (rtky/hfz)


Awie: Perempuan Mana Yang Mahukan Saya Yang Ada 5 Orang Anak

Kisah kontroversi pelakon, penyanyi dan juga pengacara Awie yang masih tidak berkesudahan ini semakin hangat diperkatakan oleh media massa tempatan. Tetapi apa yang boleh disampaikan di sini bahawa Awie tidak menafikan bahawa dia masih memerlukan seseorang yang bergelar wanita untuk menjadi teman hidup sehingga akhir hayatnya.

Cuma apa yang dikhuatirinya adakah masih ada lagi mana mana wanita yang mahukannya yang kini mempunyai lima orang anak ini?

“Pengganti? Saya ada 5 Anak sekarang ini, Perempuan gila mana yang nakkan saya? Mungkin ada, tapi boleh tak dia sayangkan anak-anak saya yang 5 orang ni. Dengan 5 orang anak ini adakah mereka sanggup sayang anak saya. Nak jaga anak saya yang 5 orang Itu bukan senang. Mampukah mereka menjaganya?“ soalnya pula.

“Sudah tentu saya perlukan perempuan dalam hidup saya. Tapi dalam masa yang sama saya bagi peluang berfikir kepada perempuan itu untuk mengenali dan apabila mencintai saya bermakna mencintai anak-anak saya,“ katanya yang ditemui semasa tayangan Dollah Superstar kelmarin.

Awie juga tidak menafikan bahawa suatu saat nanti dia sememangnya memerlukan seorang wanita untuk bersama dengannya melayari kehidupan yang akan datang.

“Sudah tentu, saya tak boleh tipu diri sendiri, saya perlu tempat mengadu dan berkasih sayang, kalau tidak ada benda itu jiwa saya akan jadi kosong. Kemana nak hala perasaan kita sekiranya ada masalah dan wanitalah satu-satu tempatnya untuk meluahkan perasaan dan takkanlah saya nak pergi jumpa pengurus saya. Saya perlukan seorang wanita yang betul-betul wanita,“ katanya.

Awie turut menjelaskan bahawa anak-anak adalah nyawanya dan akan terus bekerja keras demi anak-anak yang tercinta. Dia juga memberitahu bahawa sekiranya dia pentingkan diri, dia tidak akan bertanggungjawab terhadap mereka dan dengan rela hati akan memberikan kesemua anaknya itu kepada isterinya.

“Kalau saya nak buat macam itu, anak saya semua akan bagi kepada dia, tak payah nak fikir apa, senang mudah untuk saya buat apa sahaja. Suka hati saya nak balik pukul berapa dan di mana saya nak tinggal. Tak payah jaga anak-anak, Bulan-bulan bagi RM2,000”

“Saya InsyaAllah nyawa ada pada mereka (anak-anak). Terus-terang saya cakap, saya tak boleh dan saya selalu mohon doa supaya tak dipisahkan daripada anak-anak. Saya kalau boleh nak lihat dia membesar, dan biar dia lari depan saya sampailah dia kahwin,“ katanya.

Walaubagaimanapun, anak-anaknya yang masih kecil itu masih tidak lagi mengerti akan apa yang dihadapi olehnya dan hanya menangis apabila melihat kedua-dua mereka (Awie dan Rozana) dalam siaran televisyen yang membuat liputan kes mereka.

“Mereka masih kecil lagi untuk tahu. Pada saya mereka tak pernah tanya apa, dia nampak keluar kat TV dia menangis dan takut,“ tambah Awie lagi. (rtky/hfz)


Eina Azman Kongsi Gambar Bulan Madu Ke Kepulauan Maldives

Selepas perkahwinan beliau mendapat perhatian ramai baru baru ini kerana berlaku dengan pantas dan tidak dijangka ramai pihak, pelakon yang kini bergelar Datin Paduka Eina Azman kini bahagia menjalani kehidupan sebagai isteri kepada Datuk Paduka Kaiser Gurmeet Harden.

BACA: Eina Azman, Datuk Paduka Kaiser Gurmeet Sah Bergelar Suami Isteri

Beberapa jam yang lalu, Eina Azman melalui akaun Instagram beliau ada memuat naik beberapa keping gambar menunjukkan dirinya dna suami kini sudah selamat tiba di kepulauan Maldives yang menjadi pilihan mereka untuk berbulan madu.

Ketika majlis perkahwinan mereka sebelum ini pun, Gurmet atau nama panggilannya Gmix turut memberitahu yang akan memilih Maldives sebagai lokasi berbulan madu kerana Eina Azman suka dan gemar untuk menghabiskan masa di pantai.

Berikut merupakan beberapa keping gambar percutian pasangan ini di Maldives sejak Isnin yang lalu dan kita boleh lihat betapa bahagianya pasangan ini bersama. Enjoice! (rtky/m)


Abang Dilantik Jadi MB Selangor, Azwan Ali Enggan Dikaitkan

Sepanjang pengetahuan ramai pengamal media dan para peminat juga, hubungan Azwan Ali dan abang kandungnya Azmin Ali masih keruh dan belum reda sejak beberapa tahun yang lalu. Terbaru kisah pelantikan Azmin Ali sebagai Menteri Besar Selangor menarik perhatian ramai.

Azmin Ali yang merupakan abang kandung kepada pengacara dan selebriti popular, Azwan Hj. Ali pagi ini selamat mengangkat sumpah menjawat jawatan Menteri Besar Selangor di hadapan Sultan Selangor Sultan Sharafuddin Idris Shah di Balairong Seri, Istana Alam Shah di Klang.

Awan Ali bagaimana pun menerusi beberapa status terbaru di Twitter dan Instagram meminta semua pihak supaya tidak mengaitkan dirinya dengan kisah perlantikan ini & beliau yang dihubungi media juga enggan mengulas lanjut.

Sekitar Disember 2011 yang lalu, Azwan Ali melalui akaun Twitter beliau ada juga memberikan gambaran yang abangnya bakal bergelar Menteri Besar Selangor. Pandai Azwan Ali meramal masa hadapan, hampir tiga tahun cepat. Heh.

Apa pun tahniah jugalah kami ucapkan kepada Azwan Ali di atas perlantikan abangnya sebagai teraju kerajaan negeri Selangor. Sedikit sebanyak mesti bangga punyai ahli keluarga yang berjaya mendapat kepercayaan untuk memimpin negeri terkaya di Malaysia ‘kan? (rtky/m)


Kisah Gangster Mahu Insaf Dalam Amir & Loqman Pergi Ke Laut

Selalu kita disajikan dengan kisah kehidupan gelap gangster atau samseng dalam filem filem yang sebelum ini tetapi bagaimana pula jika ada samseng yang terbuka hatinya untuk keluar dari segala kemelut sebagai ahli kumpulan kongsi gelap dan menjalani kehidupan biasa?

Itulah persoalan yang ingin dibawakan oleh Mamat Khalid menerusi filem terbaru beliau berjudul Amir & Loqman Pergi Ke Laut yang akan menemui para peminat filem tempatan di pawagam seluruh Malaysia pada 25 September ini.

Amir & Loqman Pergi Ke Laut membariskan nama nama hebat seperti Shuib, Shuk Balas, Soffi Jikan, Zarina Anjoulie, Kuni, Nadia Mustafar, Kazar dan Rashidi Ishak.

Ianya mengisahkan sepasang sahabat baik Amir dan Loqman yang ingin keluar daripada sebuah kumpulan gangster dengan cuba merompak kedai-kedai kecil seperti kedai kredit kerana perlu membayar RM30,000 seorang sebagai syarat untuk keluar daripada kumpulan berkenaan.

Cubaan mereka selalu gagal dek sifat mereka yang lurus bendul malah tak pernah tahu cara untuk melakukan sebarang kegiatan jenayah. Namun, mereka tetap memasang impian untuk membuka sebuah kafe di tepi laut sebaik sahaja berjaya keluar daripada kumpulan gangster tersebut.

Menarik untuk kita semua ketahui sama ada berjaya Amir & Loqman mengumpul RM30,000 untuk keluar dari kehidupan gelap mereka dan membina hidup baru. Wajib untuk anda semua ke pawagam berhampiran pada 25 September ini. Jom!

Maklumat lanjut berkaitan Amir & Loqman Pergi Ke Laut di astrogempak.com.my/amirdanloqman


Farhan: Abby Abadi Tak Terima RM5,000, Mahu Malukan Saya

Baru baru ini beberapa laporan media menyebut yang Abby Abadi terpaksa membuat laporan polis terhadap bekas suaminya, Noor Farhan Che Bakar yang didakwa melarikan wang miliknya bernilai puluhan ribu ringgit selain enggan bekerjasama dalam soal ini.

BACA: Bekas Suami Larikan Duit Puluhan Ribu Ringgit, Abby Abadi Tuntut Hak

Menerusi laporan mStar Online hari ini Farhan tampil memberikan penjelasan dari pihaknya sendiri berkaitan isu ini dan mendakwa jumlah puluhan ribu ringgit itu sebagai karut dan satu tindakan yang mahu memalukan dirinya sahaja.

“Tidaklah sampai berpuluh ribu ringgit dan saya bukannya anak orang kaya sehingga sanggup berhutang dengan jumlah yang banyak tambahan pula gaji saya tidak tetap. Dakwaannya itu sengaja untuk merosakkan reputasi dan memalukan saya,“ jelas Farhan,

Farhan juga mendakwa pernah cuba untuk membayar sebanyak RM5,000 terlebih dahhulu namun ianya ditolak oleh Abby Abadi yang mahu hutang dijelaskan secara penuh.

“Saya pernah minta untuk bayar sebahagian wang berkenaan tetapi dia enggan menerimanya dengan alasan jumlahnya terlalu sedikit. Saya benar-benar kesal dengan sikapnya itu,“ tambahnya yang enggan mendedahkan jumlah sebenar hutang tersebut.

Abby atau atau nama sebenarnya Arbaiyah Abd Manan, 37, dan Muhammad Noor Farhan bernikah pada 9 Julai 2013 di Selatan Thailand. Pasangan itu disahkan bercerai pada 9 Mei lalu. (rtky/m)


Jep Sepahtu Nafi Diri Eksklusif & Tidak Kisah Pasal Harga

Pemilik nama Mohd Nadzri bin Zainal Abidin atau lebih dikenali sebagai Jep Sepahtu menafikan bahawa dia seorang yang eksklusif dan hanya memilih watak tertentu untuk dibawakannya.

“Saya lebih sukakan kepuasan dan kalau saya suka saya akan buat dengan baik. Bab pilih itu ikut saya punya hati dan bukan pilih kerana tawaran dan harga. Sebab itu apabila ada gosip yang mengatakan saya ‘demand‘ saya pelik sebab saya tidak pernah meletak harga”

“Kalau saya tak nak buat, saya akan beritahu awal-awal. Saya pun susah mahu jelaskan diri saya macam mana,“ katanya yang ditemui selepas Anugerah Lawak Warna kelmarin.

Melihatkan kepada perkembangan rakan-rakannya yang lain seperti Shuib yang terus mengorak langkah dalam bidang lakonan dan tidak sepertinya yang agak jarang muncul dalam filem atau drama-drama tempatan tetapi masih lagi dapat bertahan sehingga kini dan buktinya dia telah berjaya merangkul gelaran Pelakon Komedi Lelaki Popular di malam kemuncak Anugerah Lawak Warna untuk tahun kedua berturut-turut.

BACA: Akui Undi Jihan Muse, Sharifah Sakinah Risau Kemenangan Jadi Isu

“Saya kalau nak buat sesuatu saya nak bagi kepuasan kepada mereka yang menonton. Jadi bila mereka puas saya lagi puas dan gembira dengan apa yang saya berikan. Walaupun satu, daripada saya buat banyak-banyak tapi sama sahaja. Saya bercakap ini untuk diri saya sahaja dan tiada kena-mengena dengan orang lain. Itu mungkin cara saya. Biarlah dalam setahun saya ‘shooting‘ sekali sahaja, tetapi orang boleh tengok dan bernilai,“ ujarnya.

Jep juga tidak menyangkakan kemenangannya pada malam Anugerah Lawak Warna tetapi lebih fokus kepada persembahannya pada malam itu, dan buat pertama kalinya dia beraksi menggunakan alat muzik gitar sambil menyanyi di atas pentas.

“Secara jujurnya target saya hanya mahu membuat persembahan pada malam ini sebab benda ini tidak pernah saya buat. Menang atau kalah bukan cerita. Tapi saya sangat berterima kasih kerana saya kekurangan program pun, peminat masih lagi mengundi dan mereka masih menilai”

“Saya hanya buat satu sahaja program iaitu Cerita Raya, dan selepas saya menang ABP itu sahaja yang saya buat tetapi mereka menilai kerana satu jadi saya rasa maknanya bukanlah bila kita keluar-keluar orang puas. Baik kita keluar tak banyak tapi orang puas”

“Tapi itu untuk sayalah kerana saya tidak mampu untuk melakukan banyak kerja dalam satu satu masa,“ tambahnya lagi. (rtky/hfz)


Nurul Syuhada Nurul Ain Telah Selamat Lahirkan Anak Kembar

Lama tidak muncul di kaca televisyen kerana hamil, hari ini adanya berita baik yang disampaikan sendiri oleh pengacara TV3 ini iaitu Nurul Syuhada Nurul Ain melalui program Malaysia Hari Ini (MHI) pagi tadi — beliau sudah selamat bersalin.

Nurul Syuhada Nurul Ain melalui panggilan telefon dari studio memaklumkan yang beliau sudah selamat melahirkan anak kembar semalam. Pengacara sambilan ini dan suaminya, Raja Amir Shah Raja Azwa dikurniakan seorang bayi perempuan dan seorang bayi lelaki.

Untuk pengetahuan anda semua, proses kelahiran dibuat secara normal untuk seorang bayi dan manakala seorang lagi melalui proses pembedahan.

“Wajah anak saya ni sukar untuk dipastikan mengikut wajah siapa. Bukan apa, dia masih bayi dan kadangkala susah nak memastikannya,“ begitulah lebih kurang kata Nurul ketika bercakap kepada MHI melalui telefon, lapor My Artis hari ini. Tahniah! (rtky/m)


Bekas Suami Larikan Duit Puluhan Ribu Ringgit, Abby Abadi Tuntut Hak

Sebelum ini menjadi satu perbualan di kalangan para peminat selepas Abby Abadi dilihat hadir ke balai polis untuk membuat laporan terhadap bekas suaminya, Noor Farhan Che Bakar yang didakwa bersikap lepas tangan dalam soal hak milik kereta dan duit.

Baru baru ini menerusi laporan Harian Metro, Abby Abadi mendedahkan yang beliau bukan mahu sengaja memperbesarkan perkara ini tetapi membuat laporan polis untuk memberikan pengajaran kepada bekas suaminya itu selain mahu menuntut haknya.

Abby Abadi mendakwa Farhan ada meminjam wangnya berjumlah puluhan ribu ringgit yang telah digunakan untuk membeli sebuah kereta untuk bekas adik iparnya.

“Janji-janji daripada dia kononnya untuk lunaskan wang itu daripada sebelum bulan puasa sampai bawa ke hari raya lalu langsung tidak ditunaikan. Sekarang dah lama raya habis dia masih berdiam diri. Nak tak nak pada 25 Ogos lalu saya terpaksa buat laporan di Balai Polis Taman Melawati untuk tindakan selanjutnya,” ujarnya ketika ditanya tentang isu ini.

“Usaha saya untuk menuntut semula hak saya secara baik sebelum ini tidak dilayan. Saya harap tindakan undang-undang ini akan memberi pengajaran kepadanya yang bersikap lepas tangan selama ini,” tambah Abby Abadi lagi. (rtky/m)


Sekitar Resepsi Perkahwinan Alif Satar & Sha Dila Di Putrajaya

Kami tidak menerbitkan artikel untuk majlis pernikahan penyanyi ini pada 15 September yang lalu & seadilnya untuk kami disini berikan liputan untuk resepsi perkahwinan Alif Satar dan pasangannya, Sha Dila yang telah berlangsung di Marina Putrajaya hujung minggu lalu.

BACA: Alif Satar, Sha Dila Bergelar Suami Isteri Dengan Sekali Lafaz (ext.)

Portal Murai melaporkan yang majlis ini dilangsungkan dalam suasana penuh santai & juga meriah selain turut dihadiri oleh kaum keluarga, rakan terdekat dan juga rakan rakan artis seperti Aznil Hj, Nawawi, Tomok, Erin Malik, Shahrol Shiro dan ramai lagi.

Pada majlis itu juga, Alif Satar turut menyampaikan sebuah lagu kegemaran isterinya iaitu Kaulah Segalanya sebagai kejutan buat isteri tersayang. Sha terus mengalirkan air mata kerana terlalu terharu dengan kejutan oleh suaminya itu.

Majlis resepsi sebelah perempuan turut diadakan pada sebelah siang di lokasi yang sama & majlis pada sebelah malam itu tamat sekitar 11.00 malam selepas tetamu menjamu selera dan turut mengambil kesempatan merakamkan detik bahagia itu bersama pengantin baru.

Berikut beberapa keping gambar sekitar resepsi perkahwinan Alif Satar dan Sha Dila yang sempat dirakamkan oleh lensa Murai dan beberapa akaun sosial di Instagram. (rtky/m)


Akui Undi Jihan Muse, Sharifah Sakinah Risau Kemenangan Jadi Isu

Pelakon serba boleh, Sharifah Sakinah menjelaskan yang dia tidak menyangka sama sekali apabila berjaya merangkul Anugerah Pelakon Wanita Komedi Popular di Anugerah Lawak Warna yang diadakan pada Jumaat lepas di Shah Alam.

Dia yang agak terkejut semasa mengambil anugerah tersebut memberitahu kepada media bahawa dia sememangnya menyangkakan bahawa kemenangan itu akan berpihak kepada Jihan Muse kerana melihat dia lebih lawak dan versatil dalam setiap watak komedi yang dilakukannya. Malah dia sendiri turut mengundi Jihan untuk kategori itu.

“Tak sangka saya menang, mungkin peminat yang banyak mengundi. Nak kata saya lawak, saya tak lawak pun. Sebab itu saya ‘blur‘ atas pentas. Saya takut kemenangan ini jadi isu”

“Sebenarnya saya tak kisahlah kita lihat dari sudut pandangan positif pula. Saya dah biasa kena hentam dengan ‘haters’. Saya memang jangka kan Jihan untuk menang sebab saya pun undi dia. Jihan memang terbaik,“ katanya.

Tambahnya lagi, dia bukanlah pelawak tetapi lebih kepada perangainya yang gila-gila. Dia juga tidak menafikan bahawa kontroversinya yang sebelum ini melonjakkan namanya sehingga menang untuk kategori ini. Tetapi tegasnya dia tidak meminta untuk menjadikan dirinya kontroversi malah kemenangannya juga adalah disebabkan program yang diadakannya iaitu Fitness Sakinah.

“Saya bukan lawak tapi gila-gila. Mungkin kontroversi tetapi saya tidak minta kontroversi berlaku. Kemenangan ini juga mungkin berpunca daripada ahli Fitness Sakinah”, katanya.

Sementara itu, Sakinah mengatakan bahawa kekasihnya itu tidak kisah dengan apa yang berlaku kepadanya. Baginya mereka berdua berada dalam dunia yang berbeza & kekasihnya itu tidak tahu menahu mengenai Anugerah Lawak Warna dan juga kemenangannya pada malam tersebut.

“Kekasih saya tak kisah pun, dia tanya apa itu Anugerah Lawak Warna dan dia tidak tahu langsung mengenai hal itu. Dia pun masih belum balik dari Malaysia dan kami pun tidak ada masa bersama kerana dia asyik terbang sahaja,“ tambahnya lagi. (rtky/hfz)


Emma Maembong: Bayaran RM10,000 Untuk Telemovie Itu Perkara Biasa

Baru baru ini ada satu laporan akhbar menyebut yang Emma Maembong meletakkan harga tinggi sebanyak RM10,000 untuk kerja lakonan dalam satu telemovie walaupun tidak sebagai watak utama dan hanya melibatkan masa penggambaran tiga hari.

Untuk status Emma Maembong dan populariti yang beliau kecapi, kami rasa RM10,000 bukan satu jumlah yang besar untuk dibayar kerana kami sendiri ada pengalaman diminta membayar sebanyak itu oleh selebriti kurang popular untuk dua hari penggambaran. Heh.

BACA: Emma Maembong Dan Zizan Razak Jalani Fotografi Pra Perkahwinan Di Jepun?

Bercakap kepada Kosmo!, Emma Maembong juga berkata yang harga itu merupakan harga biasa yang beliau tetapkan selama ini lebih lebih jadi jika memegang watak utama namun tidak menolak untuk berbincang soal harga menurut kemampuan pihak produksi.

“Selama ini saya sering ditawarkan harga sebegitu oleh sesebuah syarikat produksi. Jadi, apabila ada syarikat lain yang mahu mengambil saya berlakon, memang itulah harga yang saya letak dan selalunya mereka akan menerimanya”

“Lagipun itulah harga yang telah ditetapkan sejak awal lagi, terutamanya kalau membabitkan saya memegang watak utama. Bagaimanapun, saya bersedia untuk berunding kalau ingin kurangkan harga,“ ujarnya mengulas perkara ini.

Emma Maembong menambah memang ada individu tampil menawarkan kerja lakonan untuk satu watak tambahan namun selepas diminta untuk diberikan bajet untuk bayaran, beliau tidak membalas dengan jawapan sehingga pelakon itu menerima tawaran lain.

“Bagi saya kalau jelaskan elok-elok tentang bayaran saya sedia untuk bantu & pertimbangkannya. Sebelum ini pun memang ada pihak yang meminta untuk kurangkan bayaran, saya menerimanya, asalkan rundingan dibuat terlebih dahulu serta berbaloi dengan kerja,“ tambahnya. (rtky/m)


Dato' Siti Nurhaliza Jadi Mangsa Fitnah Peminat Tegar Shila Amzah

Peminat tegar Shila Amzah nampaknya harus bertenang dengan ketaksuban terhadap penyanyi kesayangan mereka ini. Bukan sahaja boleh buat imej penyanyi itu sendiri tercalar, malah ada yang seakan sengaja memperbodohkan diri sendiri.

Astro Gempak hari ini melaporkan yang Dato’ Siti Nurhaliza menjadi mangsa terbaru fitnah seorang peminat Shila Amzah di Instagram baru baru ini dan komen peminat itu sendiri mendapat perhatian penyanyi nombor satu Malaysia itu.

BACA: ND Lala Akan Cuba Selesaikan Konflik Shila Amzah Dengan Media Tempatan

Peminat itu mendakwa yang Dato’ Siti Nurhaliza banyak membeli dan memberikan hadiah kepada para wartawan hiburan Malaysia sehingga semua media bersikap baik dengan penyanyi itu dan tidak mempunyai banyak masalah sepanjang bergelar artis.

“Aik? Saya pun termasuk dalam cerita ini? tetapi tentang gifts (hadiah) itu memang fitnah semata mata. Tak baik buat fitnah. Lagi dahsyat dari membunuh, adik agama apa?“ jawab Siti Nurhaliza.

Bercakap kepada Berita Harian berkaitan isu ini, Dato’ Siti Nurhaliza memaklumkan beliau terpaksa menegur sikap fanatik sesetengah peminat artis yang sewenang-wenangnya menabur fitnah demi mempertahankan artis kesayangan mereka.

“Siti sedar ada peminat fanatik yang tidak berfikir panjang dengan membuat andaian sebegitu. Siti sudah lali dengan keadaan begini. Memang ada masa peminat mahu mempertahankan artis kesayangan mereka dengan apa cara sekalipun”

“Cuma dalam isu membabitkan Shila (Amzah) ini, Siti tidak seronok apabila andaian yang dibuat peminatnya boleh mendatangkan fitnah. Siti membalas komen itu sebagai peringatan dan teguran buatnya,“ tambah beliau lagi.

Walaupun anda peminat tegar Shila Amzah atau mana mana penyanyi sekali pun, tidak manis dan sopan gayanya jika bersikap mahu melaga-lagakan mereka seperti ini. Artis itu sendiri pastinya malu jika ada peminat taksub tidka bertempat seperti ini. (rtky/m)


Fesyen Para Selebriti Di Karpet Merah Anugerah Lawak Warna

Ketika ini di Teater Selangor, Shah Alam, Selangor berlangsung majlis gilang gemilang untuk merai penggiat industri komedi tanah air, Anugerah Lawak Warna yang menampilkan 15 anugerah terbaik, tiga anugerah popular dan dua Anugerah Khas Juri bakal menjadi rebutan.

Penganjuran kali kedua Anugerah Lawak Warna ini disiarkan secara langsung melalui saluran Astro Warna dan juga Astro Mustika HD bermula sekitar 8.30 malam untuk acara karpet merah.

BACA: Johan Akui Zizan Razak Saingan Terdekatnya Di Anugerah Lawak Warna (ext.)

Seperti yang boleh anda lihat di bawah, barisan selebriti kesayangan anda hebat berfesyen ketika melalui acar karpet merah dan antara yang kelihatan adalah Sharnaaz Ahmad, Rosnah Mat Aris, Elfira Loy, Diana Danielle, Sari Yanti, Yus Jambu, Intan Ladyana dan ramai lagi.

Kita saksikan siapa yang mampu membawa pulang anugerah pada malam berprestij ini. (rtky/m)


Kru Produksi Dakwa Tasha Shilla & Hans Memadu Asmara Di Lokasi

Seperti yang dikatakan sendiri oleh Tasha Shilla, ini bukan pertama kali khabar angin seperti ini sampai ke pendengaran media dan para peminat. Sebelum ini pun ada satu dakwaan mengatakan pelakon ini galak bercumbuan di khalayak ramai.

BACA: Tasha Shilla Nafi Cium Kekasih Di Khalayak Ramai, Masih Waras

Menerusi laporan Harian Metro hari ini, ada kru produksi penggambaran drama Maaf Jika Aku Tak Sempurna mendakwa Tasha Shilla dan kekasihnya, Hans memadu asmara dalam bilik air yang ditempatkan di lokasi penggambaran.

“Siapa yang cakap benda macam ini? Saya taknak komen panjang-panjang selagi tak jumpa orang yang menyampaikan cerita itu!” tegas Tasha Shilla mengulas khabar angin ini.

“Saya sampai tak tahu nak kata apa. Memang mengejutkan sebab macam tak sudah-sudah orang nak memalukan saya dengan cerita macam ini. Saya sedar ia bukan pertama kali dilemparkan, tapi cukup-cukuplah buat saya macam ini. Ini tuduhan melampau dan memalukan”

“Takkan saya tak boleh berfikir sampai perlu buat benda macam itu di tempat kerja?” tambahnya lagi yang telah menjalin hubungan cinta bersama Hans sejak akhir 2013 lalu. (rtky/m)


Dafi Usaha Keras Terbit Album Baru, Tak Harap Duit Dan Bantuan Bapa

Bekas pelajar Akademi Fantasia, Dafi menjelaskan bahawa albumnya yang kedua ini adalah hasil titik peluhnya sendiri sejak tahun 2008 dengan mengumpul duit simpanan dan juga hasil daripada kerjayanya sebagai penyanyi selama ini.

Bertemunya di majlis pelancaran U-Mobile bersempena dengan perlantikannya sebagai duta baru kepada syarikat telekomunikasi itu membuatkan dia begitu bersyukur dan terharu. Pihak Syarikat talian komunikasi itu juga bekerjasama dengannya bagi melancarkan seterusnya mempromosikan albumnya yang yang terbaru berjudul #D4F1.

“Alhamdulillah saya bersyukur apabila mengikut kontrak selama setahun. U-Mobile tidak pernah ambil Duta dan saya merupakan yang pertama. Saya sudah mencuba menggunakannya selama 2 bulan dan taliannya yang terbaik. Sebab kenapa saya lambat mengeluarkan album kerana saya mengumpul duit. Bekerja ekstra daripada biasa”

“Bukan apa kadang-kadang akan ada orang kata saya guna duit bapa saya. Kalau macam itu setiap tahun saya boleh keluarkan album kalau saya guna duit dia. Tetapi itu semua tidak benar. Saya mulakan proses membuat album tahun lepas dan album yang terakhir tahun 2008. Saya mengeluarkan duit simpanan sendiri sejak tahun 2009,“ tegasnya.

Tambahnya lagi, dia cukup bertuah kerana pihak U-Mobile turut sama mempromosikan albumnya dan situasi ini lebih sesuai diibaratkan sebagai win-win situation.

“Selepas ini akan ada road-tour dan showcase yang akan dikendalikan oleh pihak U-Mobile dan di samping itu juga mereka akan turut sama mempromosikan album terbaru saya ini,“ jelasnya.

Sementara itu, kehidupan peribadinya Dafi menjelaskan bahawa dia masih tidak bersedia dengan sebarang komitmen dan buat seketika ini dia lebih selesa untuk memfokuskan kerjayanya terlebih dahulu sebelum ke alam berumah tangga.

“Saya rasa saya rancang 30 ke atas dan buat masa sekarang saya gembira dengan kehidupan saya dan saya tak suka terikat saya suka bebas. Buat sementara ini, saya tak mahu ada komitmen dan saya tak mahu ada orang cemburu, itu dan ini tak boleh dan rasanya belum masanya lagi kerana saya belum sampai ke peringkat itu lagi,“katanya.

Buat pengetahuan semua Dafi akan ke Indonesia bagi membincangkan kerjaya nyanyiannya yang akan bertapak di sana pada penghujung bulan ini. Album #D4F1 juga bakal berada di pasaran dua minggu lagi, juga boleh didapati menerusi iTunes. (rtky/hfz)


Maya Karin Akui Kembali Solo, Berpisah Kerana Terlalu Sibuk

Rasanya baru sahaja beberapa bulan lalu Maya Karin keluarkan kenyataan yang beliau kini sedang bahagia dengan kekasihnya dan berkongsi harapan untuk mendirikan rumahtangga dalam masa dua tahun dari sekarang. Nampaknya kini cerita sudah berbeza.

Memetik laporan Kosmo! hari ini, Maya Karin mengakui dirinya kini sudah kembali solo dan tidak lagi terikat dengan sesiapa selepas tidak dapat lagi meneruskan hubungan jarak jauh antara mereka berdua dan ketiadaan masa.

“Buat masa sekarang Tuhan tidak berikan lagi saya jodoh yang kuat, jadi mungkin selepas ini saya perlu membuka hati kepada individu lain pula. Ya, kami berpisah dengan cara baik atas dasar keadaan yang tidak mengizinkan untuk kami terus bercinta”

“Saya sudah kembali solo dan ada banyak sebab yang memutuskan hubungan kami berdua. Salah satunya kerana kami terlalu sibuk hingga tiada masa untuk diluangkan bersama-sama”

“Selain itu, faktor jarak menjadi penghalang percintaan kami untuk kembang dengan sempurna. Susah juga untuk terbang ke sana setiap masa, bagi saya hubungan tidak patut terlalu susah dan tidak harus terlalu berjuang untuk mempertahankannya,“ ujar Maya Karin.

Pelakon ini turut menambah yang beliau tidak mahu terus membiarkan dirinya hanyut kerana cinta kerana kini sibuk menguruskan kerjayanya yang semakin berkembang. (rtky/m)


ND Lala Akan Cuba Selesaikan Konflik Shila Amzah Dengan Media

Rasanya memang sudah sampai masa untuk pihak Shila Amzah mengeluarkan kenyataan mereka sendiri berhubung isu tiada jemputan media ke konsert penyanyi itu baru baru ini kerana selama ini pun kenyataan yang keluar semuanya datang dari kelab peminat.

Bercakap kepada Harian Metro, ND Lala memaklumkan yang pihak mereka ketika ini masih belum bersedia untuk memberikan apa apa kenyataan kerana masa yang kurang sesuai selain sibuk dengan rakaman album berbahasa Mandarin di China.

“Waktu ini tidak sesuai. Kami tengah fokus dengan rakaman album Mandarin Shila di Beijing. Saya tengah cari tarikh terdekat untuk balik Malaysia dan memenuhi permintaan rakan media untuk mendapat maklum balas. Jumpa nanti,” ujar bapa Shila Amzah itu ringkas.

BACA: Dapat Tajaan Syarikat Judi Punca Media Melayu Tidak DIjemput Shila Amzah?

Selepas apa yang terjadi dalam tempoh beberapa hari ini, pastinya banyak pihak terutamanya para peminat Shila Amzah yang tertanya tanya sejauh mana kebenaran yang didedahkan oleh pihak media sebelum ini dan harapnya penjelasan kelak akan merungkai segalanya. (rtky/m)


Luna Maya Akui 100% Bahagia Dengan Kekasih Baru, Mr. R

“Oh, iya dong lupakan yang lama (senyum). Saya sekarang 100% bahagia. Walaupun saya sering sibuk dengan kerja-kerja saya tapi dia seorang yang sangat memahami. Lagipun dia juga sibuk dengan kerjanya,” kata Luna Maya mengesahkan dia kini sudah mempunyai kekasih baru.

Luna Maya ditemui pada majlis pelancaran single kolaborasinya bersama Dato‘ AC Mizal berjudul Paranoid di G Tower, semalam. Diajak bercerita lanjut mengenai jejaka yang berjaya menambat hatinya itu, Luna Maya hanya mahu para media Malaysia mengenali lelaki itu sebagai Mr. R.

Sebelum ini kisah cinta pengacara juga pelakon kelahiran Indonesia ini dengan bekas vokalis Peter Pan, Aeril hangat diperkatakan baik di negara kelahirannya juga di Malaysia. Lebih-lebih apabila hubungan cinta mereka bertukar menjadi kontroversi (gara-gara video seks mereka tersebar) dan hubungan mereka berakhir dengan sendirinya semenjak Aeril dipenjarakan.

Dalam pada itu kata Luna Maya lagi, dia sudah menjalinkan cinta dengan Mr. R sejak lebih setahun setengah yang lalu. Walaupun jejaka itu muda setahun darinya, namun kesefahaman membuat dia cukup selesa dengan kekasihnya yang merupakan seorang penerbit juga ahli perniagaan itu.

“Walaupun dia lebih muda daripada saya tapi dia seorang yang sangat memahami. Kami juga punya banyak persamaan. Kami suka menonton wayang, melancong dan paling penting dia suka lagu terbaru saya bersama AC Mizal ini (Paranoid)”

Mengenai perancangan masa depannya bersama lelaki itu, Luna Maya berkata mereka ada juga berbincang mengenai soal perkahwinan, tetapi kemungkinan bukan dalam tahun ini.

Disamping itu dia juga merancang untuk mengarahkan filem barunya iaitu sebuah filem romantik-komedi. Beritahu Luna Maya, untuk filemnya itu nanti dia mahu menawarkan tawaran berlakon kepada sekurang-kurang dua pelakon dari Malaysia.

“Saya berhasrat mahu mengambil pelakon Malaysia untuk filem terbaru arahan saya nanti. Tapi setakat ini saya masih belum memutuskan siapa yang saya mahu. Saya juga sedang bertanyakan siapa pelakon Malaysia yang sedang popular sekarang dan mendapatkan cadangan daripada teman-teman di sini,” tambahnya lagi. (rtky/fr)


Mufti Kelantan: Konsert Artis Yang Ditaja Syarikat Judi, Haram

Semalam kecoh juga dunia hiburan dengan dakwaan kononnya sebuah konsert artis tempatan yang dianjurkan di Malaysia baru baru ini mendapat tajaan besar dari syarikat perjudian terbesar di Malaysia sehingga menimbulkan rasa kurang senang sesetengah peminat.

Bercakap kepada mStar Online hari ini, Datuk Mohamad Shukri Mohamad yang merupakan Mufti Kelantan berkata, setiap individu beragama Islam itu seharusnya sedar bahawa bekerja di bawah sumber yang tidah sah dalam Islam sudah dikira salah dan dilarang.

“Konsepnya mudah sahaja. Dalam Islam, sekiranya gaji kita dibayar darip hasil judi atau perkara perkara haram yang lain, ia sudah dikira haram di sisi agama Islam melainkan orang itu tidak tahu daripada mana hasil pendapatan itu diterima”

“Walaupun seseorang itu atau pun artis berniat baik mahu mengadakan konsert buat para peminat tetapi caranya tidak betul (jika sumber yang diterima dariapda hasil yang haram”

“Sebagai contoh, seseorang itu menganjurkan tarian bogel, dengan niat mahu mengumpul dana untuk membina masjid. Niat dah betul, tetapi caranya salah,“ ujarnya.

Dalam masa sama beliau juga meminta supaya semua penyanyi tempatan lebih berhati hati dalam menerima tawaran tajaan risau jika ianya datang dari sumber yang salah.

“Apa-apa perkara yang dilakukan pun, sebagai umat Islam, kita ambil yang asas, adakah benda yang ingin dilakukan itu dibolehkan dalam Islam atau tidak? Jaga imej dan maruah agama. Kita yang mewakili Islam jangan sampai menghina Islam itu sendiri,” tambahnya lagi. (rtky/m)


Ditaja Syarikat Judi Punca Konsert Shila Amzah Tidak Jemput Media Melayu?

Saat ini anda mesti tahu akan kisah peminat Shila Amzah yang menyelar pengamal media Melayu atau lebih tepat wartawan hiburan tempatan yang tidak memberikan liputan sewajarnya ke atas konsert solo pertama penyanyi itu di Malaysia.

Pihak media menuding jari kepada pihak penganjur yang tidak menjemput ramai media untuk buat liputan manakala para peminat tegar Shila Amzah menyalahkan wartawan yang manja sehingga mahu dijemput atau diundang untuk membuat kerja mereka. Kelakar.

Laporan Kosmo! (salah satu dari dua media berbahasa Melayu tempatan yang dijemput) hari ini mendedahkan antara faktor kenapa pada awalnya tiada media berbahasa Melayu dijemput untuk menghadiri konsert tersebut — kerana ianya mendapat tajaan syarikat judi terbesar Malaysia.

Demi menjaga sensitiviti masyarakat, pihak penganjur khabarnya tidak mahu menjemput langsung media berbahasa Melayu namun pihak akhbar Berita Harian dan Kosmo! sendiri telah meminta diberikan tiket untuk menghadiri konsert tersebut atas dasar bangga dengan pencapaian Shila Amzah selama ini — menurut wartawan yang hadir.

“Sebenarnya, kami memahami faktor mengapa media Melayu barangkali tidak dijemput kerana difahamkan ia mendapat tajaan daripada syarikat judi nombor satu negara yang memahami syarat bahawa media Melayu perlu ditapis sensitivitinya”

“Jadi mengapa tidak Shila pandang positif tentang ketidakhadiran media Melayu membuat liputan konsert tersebut?” tulis wartawan Kosmo! hari ini.

Jika benar seperti apa yang disampaikan oleh wartawan tersebut, maka kita semua boleh faham akan kenapa hanya dua media berbahasa Melayu yang dijemput hadir. (rtky/m)


Shae Akui Kontroversi Boleh Buat Artis Dikenali Dengan Pantas

Penyanyi Shae yang berasal dari Jakarta, Indonesia dan pernah popular dengan lagu berjudul ‘Sayang’ mengakui bahawa kontroversi boleh menaikkan nama seseorang artis & mempopularkan mereka dalam jangka masa yang pantas.

“Ya saya percaya kontroversi itu boleh menaikkan nama artis dan dikenali dengan cepat, tetapi saya tidak mahu berbuat perkara yang sebegitu,” ujarnya ringkas sebaik ditanyakan mengenai perkara itu kepadanya.

Bertemunya di majlis anugerah 5x Platinum Berkembar kelmarin, dia yang kelihatan sungguh jelita itu turut menangis kegembiraan kerana tidak menyangka akan diberikan penghargaan yang begitu besar buat dirinya sepanjang penglibatan dalam dunia hiburan.

Pencapaian singlenya yang berjudul ‘Sayang’ telah mendapat sambutan yang hangat di kalangan peminat-peminatnya di Malaysia sehingga berjaya meraih penjualan ringback tone digital melebihi 1,000,000 unit. Di atas pencapaian yang amat gemilang ini Warner Music (M) Sdn Bhd dengan bangganya menyampaikan Anugerah Platinum Berkembar 5x.

“Alhamdulillah saya bersyukur sekali dan tidak menyangka akan diberikan penghargaan ini. Maaf kalau saya menangis kerana saya begitu gembira dengan apa yang diberikan ini termasuklah peminat-peminat yang datang hari ini dan tak pernah putus-putus memberikan sokongan kepada karier saya ini,” ujarnya gembira.

Dia juga tidak menafikan bahawa dia lebih popular di Malaysia berbanding negaranya sendiri dan begitu juga dengan lagu-lagunya terutama Sayang sehinggakan menjadi ‘viral’ di Youtube dan yang paling berjaya mencuit hati adalah dari Bobo yang mencecah 1,775,641.

“Ya, benar saya memang lebih dikenali di sini tetapi saya tidak kisah kerana saya menyanyi untuk menghiburkan peminat dan apabila mereka suka dan seronok dengan muzik saya, itu sudah membuatkan saya sungguh terharu sekali.” katanya lagi.

Sementara itu, Shae turut melebarkan sayapnya dibidang seni melalui bakat lakonannya menerusi drama ‘Cinta Sambal Balacan’ dan ‘Cintaku T’lah Mati’. Shae turut memberitahu bakal membuat kejutan kepada peminatnya pada bulan November ini. Kahwin? Heh. (rtky/hfz)


The Maze Runner: Filem Formula Biasa Dengan Hasil Lebih Baik

Semenjak populariti novel-novel young adult seperti Harry Potter dan Twilight melonjak laku di pasaran apabila ia diadaptasi ke filem, maka berbondong-bondonglah produksi filem di Hollywood mengikut jejak langkah yang sama. Terkini, filem berjudul The Maze Runner (2014) dari karya asal novel hasil tulisan James Dashner (2007) sedang ditayangkan di pawagam tempatan.

Ringkasan ceritanya begini; The Maze Runner mengisahkan sekumpulan remaja yang terperangkap dalam sebuah kawasan padang dan hutan yang dipanggil Glade setelah mereka dihantar melalui sebuah lif yang naik dari bawah tanah, seorang pada setiap bulan. Mereka sudah tinggal berkampung di situ selama lebih 3 tahun.

Penempatan mereka itu dikelilingi oleh tembok-tembok yang sangat tinggi dipanggil ‘Maze’ iaitu batu-batan yang sentiasa bergerak dan berubah umpama laluan teka-teki yang merbahaya. Kenapa mereka dikurung di situ dan diuji sebegitu? Anda kena menontonnya sendiri di pawagam tempatan sekarang.

The Maze Runner dibuka dengan pantas. Penonton mengikuti dan mengalami situasi genting kekeliruan oleh watak utamanya, Thomas (Dylan O’Brien) yang berada dalam sebuah lif yang ditimbuni bekalan makanan yang bergerak laju menaik ke atas sehingga ke permukaan bumi. Dia disambut oleh ramai remaja lelaki berbagai bangsa yang berpakaian kusam bergelar Gladers.

Thomas mengalami amnesia, tidak dapat mengingati apa-apa pun yang berlaku kepadanya sebelum dihantar ke situ atau asal-usulnya, kecuali nama sahaja iaitu ‘Thomas’. Begitu juga semua Gladers yang lain tiada sebarang memori silam yang mampu dikenang semula. Mereka hanya mahu untuk meneruskan kehidupan dengan aturan dan undang-undang bermasyarakat yang dipersetujui bersama.

Di kalangan Gladers ada sekumpulan remaja bergelar Runner yang bertugas setiap hari berlari pantas merentasi laluan Maze bagi mengira setiap perincian pemetaan selok-belok di dalamnya untuk kegunaan mencari jalan keluar dari Glade suatu hari nanti. Di samping itu, dalam Maze ada sekumpulan raksasa bergelar Griver yang akan memburu dan membunuh setiap Runner sekiranya mereka terperangkap di dalam Maze selepas senja.

Filem ini umpama sebuah permainan teka-teki luas dan besar serta pengejaran masa seperti bermain Pac-Man. Sebegitulah bayangannya cabaran di dalam Maze yang saya boleh permudahkan. Tarikan utama filem ini ialah aksi-aksi cabaran selamat hidup atau mati terkepit oleh perubahan pergerakan blok-blok Maze atau dibunuh oleh Griver.

Thomas dipilih menjadi salah seorang Runner kerana kepantasannya berlari dan kecerdikannya berbanding Glader sebelumnya. Ada sesuatu yang aneh dan unik dalam diri Thomas yang begitu teruja hendak keluar dari Glade melalui Maze itu. Kemampuannya yang luar biasa itu mula dikhuatiri oleh salah seorang Glader iaitu Gally (Will Poulter) yang mengesyaki Thomas ialah salah seorang konco pengendali Maze. Benarkah?

Kekalutan di situ semakin menjadi-jadi apabila seorang lagi Glade terkini dihantar dalam jangka masa kurang dari sebulan iaitu satu-satunya gadis bernama Teresa (Kaya Scodelario) dimana dia seolah-olah mengenali Thomas. Apakah hubungan Teresa dan Thomas?

Penceritaan The Maze Runner berselang-seli aksi di dalam Maze dengan drama konflik di kalangan Glader yang mula berpecah-belah semenjak kehadiran Thomas. Filem ini boleh dikatakan berjaya menimbulkan debaran dalam babak-babak di dalam Maze tetapi terasa sedikit meleret-leret semasa babak-babak drama ala siri tv Lost di dalam perkampungan Glade. Namun begitu, ia masih sebuah filem yang ok terutamanya dari sudut efek khas dan suntingan semasa sekuen cemas di dalam Maze sama ada semasa serangan Griver atau perubahan gerakan batu-batan yang tiba-tiba.

Seperti pembikinan siri filem The Hunger Games, filem ini juga sebahagian besarnya berkisar di kawasan belukar dan padang rumput yang sebenar. Manakala paparan di dalam Maze sudah tentu dihabiskan dalam ruang ‘green screen’ untuk babak-babak aksi yang nampak merbahaya. Namun begitu dek kerana ruang ceritanya yang hanya terhad di dalam perkampungan Glade yang dikelilingi oleh binaan Maze itu, penceritaan filem ini kelihatan ‘kecil’ kerana ia hanya berkisar dalam kehidupan masyarakat Glade sahaja.

Secara peribadi, saya menyukai pengembangan ceritanya tentang kisah Thomas dan Glader lain yang berusaha sedaya-upaya untuk keluar dari Maze. Cuma ke babak-babak penyudah filem ini, ia seolah-olah terkejar-kejar dan bertimbun-timbun untuk menyimpulkan berbagai plot sekaligus untuk menuju ke pintu keluar lalu masuk semula ke dalam kisah novel yang seterusnya sebagai sekuel.

Di antara formula pembikinan filem aksi fantasi fiksyen sains sebegini ialah memerlukan wajah-wajah pelakon remaja yang popular sebagai umpan target penontonnya. Dalam The Maze Runner, taruhan utamanya ialah Dylan O’Brien sebagai watak utamanya Thomas dari siri tv Teen Wolf yang digandingkan dengan Thomas Brodie-Sangster sebagai Newt yang terkenal dari siri tv Game of Thrones. Kaya Scodelario sebagai watak Teresa Agnes dari siri tv Skins dan Will Poulter sebagai watak Gally yang mula melonjak naik selepas filem We’re the Millers. Sementara itu, penampilan Ki Hong Lee sebagai watak Minho yang sudah tentu menarik hati penonton di negara-negara Asia.

The Maze Runner (2014) seperti judulnya pasti mendesak perasaan penonton seperti ‘berlari’ bersama dengan watak-wataknya dalam kecemasan di antara blok-blok Maze itu. Kalau anda mahukan sesuatu tontonan pemanas badan sebelum tibanya filem The Hunger Games: Mockingjay – Part 1, maka inilah filemnya.

Oh ya! Untuk pengetahuan semua, novel The Maze Runner ada 2 sekuel dan 1 prekuel. Sudah tentu adaptasi novel-novel itu akan datang ke pawagam suatu hari nanti.


Erin Malek Anggap Sikap Manja Dengan Tunang Perkara Normal

Ini mungkin dugaan untuk pasangan ini yang bakal menamatkan zaman bujang mereka bersama tidak lama lagi apabila ada segelintir peminat yang menegur sikap manja pelakon Erin Malek dan tunang beliau, Farriz Fauzy di khalayak ramai baru baru ini.

Menurut satu tulisan di akhbar baru baru ini, Erin Malek dan tunangnya dikatakan berkelakuan manja ‘sakan‘ hingga mengundang rasa tidak selesa orang ramai yang menghadiri sebuah acara Matta Fair 2014 yang berlangsung minggu lalu.

BACA: Erin Malek Selamat Bertunang Dengan Pilihan Hati, Bakal Nikah Oktober Ini

“Kami seperti pasangan bercinta yang lain sahaja, cuma mungkin mereka bukan selebriti jadi tidak diberi perhatian, lagipun apa salahnya saya manja dengan tunang saya? Saya sudah tahu akan ada cerita cerita seperti ini, jadi awal-awal lagi saya dan Farriz sudah bersedia tentang perkara perkara buruk yang bakal kami hadapi,” ujar Erin Malek kepada mStar Online.

Erin Malek turut menambah yang beliau tidak ambil peduli akan perkara sebegini kerana banyak lagi perkara ingin diuruskan lebih lebih lagi majlis perkahwinan yang dirancang berlangsung pada Oktober ini semakin hampir dan menuntut komitmen. (rtky/m)


Raja Azmi: Sudah Sebulan Tidak Tinggal Sebumbung Dengan Suami

Sekitar Oktober 2013 lalu, perkahwinan Raja Azmi dan Mohd Eddie Ghazali mendapat perhatian ramai peminat selepas kisah percintaan mereka menjadi perbualan sepanjang tahun. Namun langit tidak cerah lama buat pasangan ini apabila ada berita kurang senang didengari.

Bercakap kepada portal Murai hari ini, Raja Azmi mengakui yang beliau dan suaminya itu sudah sebulan tidak tinggal bersama kerana terjadi salah faham antara mereka selain turut mengakui masing masing kini lebih senang membawa haluan sendiri.

“Apa yang boleh saya katakan buat masa ini saya dengan Eddie sedang membawa haluan masing masing dan kami perlukan ruang untuk berfikir serta memperbaiki hubungan kami. Kenapa dan sebab apa perkara ini terjadi, saya tidak dapat menjelaskan dengan lebih lanjut”

“Biarlah ia menjadi rahsia peribadi. Lagipun apa yang saya lakukan ini adalah demi menghormati pihak keluarga masing-masing. Selagi mampu bertahan, kami akan cuba bertahan serta berusaha sedaya upaya untuk perbaiki serta selamatkan rumahtangga kami. Apapun saya reda dengan segala ketentuan Allah SWT,“ ujar Raja Azmi berkaitan isu ini.

Dalam temubual yang sama, Raja Azmi turut berkata yang beliau sedih dengan apa yang sedang berlaku kini dan sebolehnya tidak mahu penceraian terjadi namun jika ianya tidak dapat dielakkan, beliau reda dengan semua ketentuan Tuhan.

“Apapun, kita ini hanya mampu merancang, tapi Allah SWT yang menentukan segalanya. Kalau Allah SWT sudah tentukan jodoh kami tidak panjang dan kalau jodoh kami sudah cukup sampai di sini, saya reda,“ tambahnya lagi. (rtky/m)


Awal Ashaari & Scha al-Yahya Bawa Lara Alana Bercuti Ke Perth, Australia

Sejak akhir akhir ini, anak kepada pasangan Awal Ashaari dan Scha al-Yahya sering menjadi satu perhatian ramai sehingga ada segelintir anda yang sudah jemu. Tetapi kami belum dan akan terus memaparkan gambar bayi comel ini untuk tatapan anda — suka atau tidak. HAHA!

Terbaru, Awal Ashaari dan Scha al-Yahya telah terbang ke Perth, Australia bersama anak sulung mereka Lara Alana dipercayai untuk bercuti beberapa hari di sana. Mereka berada di sana hampir seminggu sebelum pulang hujung minggu yang lalu.

BACA: Tepati Janji, Awal & Scha al-Yahya Dedahkan Nama Penuh Juga Wajah Anak

Melalui gambar gambar yang dikongsikan melalui Instagram pasangan ini, mereka bukan sahaja pergi bertiga malah ditemani beberapa orang ahli keluarga dan rakan rapat.

Tidak banyak sebenarnya yang boleh kami ceritakan tentang percutian pasangan ini kerana kami hanya mahu tunjukkan gambar percutian mereka yang meriah & pastinya wajah comel Lara Alana. Sila halakan skrin komputer anda ke tempat lain jika bosan. Heh. (rtky/m)


Pelakon Mon Ryanti Kini Bergelar Isteri

Pelakon dan penyampai radio Ultra FM, Mon Ryanti atau nama penuhnya Mon Ryanti Muhammad Sahudina Lee telah selamat diijabkabulkan dengan pasangannya di Dewan Sangkar Kristal, Johor Bahru sekitar jam 10.25 malam tadi.

Dalam majlis yang dihadiri oleh kira-kira 200 tetamu yang terdiri daripada keluarga dan juga rakan-rakan, Mon Ryanti dan pilihan hatinya Mohd Hasrul telah dinikahkan oleh Imam Masjid Sultan Abu Bakar dengan mas kahwin bernilai RM515.15 dan hantaran sebanyak RM25,000.

Rombongan pengantin lelaki membawa sembilan dulang hantaran manakala pengantin perempuan membalas dengan 11 dulang. Pasangan pengantin kelihatan anggun mengenakan busana berwarna putih pada majlis akad nikah tersebut.

Selain bergelar penyampai radio ketika ini, Mon Ryanti terlebih dahulu dikenali dengan filem filem antaranya Jangan Pandang Belakang Congkak, Mantera dan Hantu Dalam Botol Kicap.

Tahniah buat Mon Ryanti dan pasangan sekeluarga. Semoga hubungan yang dibina ini akan kekal hingga ke syurga dan dapat cahaymata yang comel comel belaka, heh. (rtky/m)


Cari Kekasih Pintar & Kelakar, Afgan Kini Sudah Sedia Bercinta

Penyanyi yang berasal daripada Indonesia, Afgan telah menjelaskan bahawa dia kini sudah lebih bersedia untuk bercinta dan ingin mengenali seseorang itu dengan lebih dekat lagi.

Bertemunya di majlis pelancaran single terbarunya berjudul Katakan Tidak di Redbox Plus Pavillion KL kelmarin, dia memberitahu ciri-ciri gadis pilihannya mestilah seorang wanita yang pintar dan berambut panjang.

“Kini mahu mencari yang serius tetapi belum ada lagi dan masih terus mencari. Kalau boleh saya tidak mahu dia terlibat dalam dunia hiburan kerana ini akan membuatkan masing-masing sibuk. Ciri-ciri yang saya idamkannya mestilah dia seorang yang pintar, mempunyai ‘sense of humor‘ dan berambut panjang,“ kata Afgan kepada para wartawan.

Sementara itu, apa yang kita tahu sebelum ini Afgan juga telah menyanyikan semula lagu berjudul ‘Ku Mohon‘ nyanyian daripada penyanyi jazz Malaysia Datuk Sheila Majid.

Apa yang menarik, dia memberitahu bahawa lagu tersebut telah didengarnya semenjak berumur 11 tahun & apabila pertama kali mendengar dia telah jatuh cinta dengan lagu tersebut. Afgan juga menjelaskan lagu tersebut adalah lagu yang memberikannya semangat, motivasi dan keyakinan kepada diri setiap kali.

“Saya dari kecil sudah dengar lagu ‘Ku Mohon‘ iaitu di usia saya 11 tahun. Lagu itu membuatkan saya semangat percaya dan lebih yakin pada diri sendiri. Lirik dia juga yang sangat puitis”

”Apabila diberi keizinan untuk merakamkan semula lagu itu saya sungguh teruja dan tidak menyangkanya sama sekali. Cuma sehingga kini saya masih tidak berjumpa dengan Datuk Sheila Majid. Saya ingin bertemu dengan dia,“ tambahnya lagi. (rtky/hfz)


Melebihi Sepatutnya, Aidil Zafuan Tidak Setuju Tuntutan Mutaah RM300,000

Pemain bola sepak negara, Aidil Zafuan Abdul Razak tidak bersetuju dengan nilai tuntutan mutaah RM300,000 yang dipohon oleh bekas isterinya, Rita Rudaini. Aidil Zafuan menerusi peguam beliau Rushdan Sujak Rafie memfailkan pembelaannya di hadapan Timbalan Pendaftar Mahkamah Tinggi Syariah Shah Alam, Atrasina Mohd Zahrullail semalam.

BACA: Bukan Soal Duit, Rita Rudaini Fail Tuntut RM300,000 Untuk Sedarkan Aidil Zafuan

Rushdan berkata anak guamnya memberikan alasan nilai mutaah yang dipohon oleh Rita Rudaini adalah melampaui jumlah sepatutnya.

“Anak guam saya tidak bersetuju dengan nilai yang dituntut oleh bekas isterinya,“ katanya kepada wartawan Sinar Harian di luar mahkamah.

Menurutnya, kegagalan Aidil Zafuan hadir ke mahkamah pada tarikh yang lalu adalah kesuntukan masa selain perlu menyertai perlawanan bola sepak.

“Saman diterima oleh Aidil Zafuan adalah singkat sebelum kes ini disebut, dia juga tidak sempat untuk membuat lantikan peguam. Pada kali ini dia juga tidak hadir atas alasan menyertai pasukan kebangsaan untuk perlawanan persahabatan di China sebelum menyertai Sukan Asia,”katanya.

Mahkamah menetapkan 9 Oktober sebagai sebutan semula kes tersebut. Sebelum ini, Rita Rudaini yang juga seorang pelakon terkenal memfailkan tuntutan tersebut pada 7 Julai lalu. (rtky/m)


Sarimah Ibrahim Akan Bertunang Hujung September, Selepas 9 Bulan Bersama

Sekitar Mac 2014 yang lalu, para peminat Sarimah Ibrahim dikejutkan dengan berita yang penyanyi juga pengacara ini sedang bercinta dengan salah seorang kerabat sehingga beliau sanggup hadir ke konti radio tempat kekasihnya bertugas untuk membuat pengumuman itu.

Hari ini, Sarimah Ibrahim sekali lagi membuat pengumuman berita baik buat para peminat semua apabila mengesahkan yang dirinya akan bertunang dengan Tunku Nadzimuddin Tunku Mudzaffar yang merupakan cucu kepada Yang Dipertuan Besar Negeri Sembilan yang ke-10.

BACA: Bercinta Dengan Kerabat, Sarimah Ibrahim Bawa Teman Lelaki Baru Ke Konti?

Pasangan ini telah memilih 27 September sebagai tarikh bersejarah itu dan persiapan sudah pun dilakukan oleh kedua dua belah pihak keluarga mereka mengikut adat istiadat sepatutnya.

“Persiapan sudah banyak dibuat & kami telah pun banyak buat perbincangan. Penting untuk kami untuk mengikut adat istiadat dan budaya dari kedua-dua belah keluarga agar majlis ini menjadi selesa. Hanya doa yang diharapkan kepada para peminat agar segalanya berjalan lancar antara mereka berdua. Seperti sedia maklum, ini adalah perkahwinan kali kedua ,” ujarnya.

Sarimah Ibrahim menerima lamaran Jamie (nama panggilan kekasihnya) kerana jejaka itu seorang yang lain dari lain dan merupakan seorang yang penyabar dengan karenah dirinya.

“Dia lain dari kawan-kawan yang saya pernah kenal sebelum ini. Dari segi budi bicara, cara juga penampilan dan pemikirannya. Itu semua penting untuk saya.Cuma dia yang berani untuk bersama saya dan seorang yang sangat penyabar dengan kerenah saya,” tambah Sarimah.

Tahniah buat kedua dua mereka dan semoga sampai ke jinjang pelamin nanti. (rtky/m)


Nora Danish: Saya Tidaklah Terlalu Kejar Untuk Kahwin, Tidak Mahu Sesal

Setiap kali gambar beliau bersama teman lelaki dimuat naik ke akaun sosial terutamanya Instagram pasti ada sahaja peminat yang menyarankan supaya pasangan ini cepat berkahwin. Buat tuan punya badan, perkahwinan bukan satu perkara yang boleh dipaksa.

Bercakap kepada Media Hiburan keluaran terbaru, Nora Danish mengakui yang beliau faham akan kehendak peminat namun ini melibatkan masa depan dirinya sendiri.

“Saya faham apa yang dirasakan peminat. Saya bersyukur kerana mereka mendoakan yang baik baik sahaja. Saya pernah gagal dalam cinta dan perkahwinan. Untuk ke arah itu, kami tidaklah terlalu mengejar. Dulu masa muda, saya selalu fikir nak cepat kahwin”

BACA: Nora Danish Terima Ancaman Rogol Di Instagram, Malas Ambil Pusing

“Bila sudah kahwin pula, kena fikir masa depan perkahwinan itu pula. Jadi ia bukan satu perkara yang ringan sebenarnya. Apa yang kami lalui kini bukan lagi proses nak mengenali hati budi kerana ia terlalu cliche, sebaliknya saya lebih kepada menerima keburukannya”

“Kalau dah kahwin nanti, tidak perlu nak complaint atau timbul rasa menyesal,” jelas Nora Danish yang turut mengakui kedua dua belah keluarga tidak memaksa untuk mereka berkahwin.

Nak tahu apa lagi yang Nora Danish ceritakan tentang hubungan beliau bersama kekasih, Nedim Nazri? Dapatkan Media Hiburan keluaran terbaru di pasaran hari ini. (rtky/m)


Syura Nafi Bakal Bercerai, Masih Dalam Perbincangan Dengan Keluarga

Tidak pula kami dengar tentang khabar angin yang Syura bakal bercerai namun itulah yang telah dilaporkan Harian Metro baru baru ini dan ianya pantas dinafikan juara Masterchef Selebriti Malaysia 2 dalam satu kenyataan dalam laporan sama.

“Perkara (bakal bercerai) itu masih dalam perbincangan antara saya, suami dan keluarga. Setakat ini, belum ada apa-apa kata putus. Apa yang saya boleh cakap kami belum sampai ke tahap pergi mahkamah. Failkan kes itu tak berlaku langsung”

“Saya boleh sahkan saya masih mempunyai suami. Tak ada apa-apa berlaku lagi. Saya dan suami masih okey dan bersama. Cuma adat dalam berumah tangga takkan semuanya manis saja”

“Saya agak pelik dan terkejut macam mana cerita ini boleh terkeluar tapi sebagai artis, saya faham dan sedar orang nak tahu kisah kehidupan kita. Cuma saya tak nak ia terlalu disensasikan sebab orang luar hanya boleh menilai saja. Yang tahu cerita sebenar hanya kami sekeluarga,” ujarnya.

Betul kata Syura, hanya mereka tahu apa sebenarnya yang berlaku dalam rumahtangga mereka & kita doakan semuanya akan baik baik sahaja ‘kan? (rtky/m)


Gosip Bakal Nikah Juruterbang Buat Wan Sharmila Sedih, Rasa Tertindas

“Tak tahu. Saya tak tahu apa-apa pasal itu (berita bakal berkahwin). Tanya lah pada yang di atas (Allah). Saya pun tengah tunggu (jodoh) ni. Saya tak mahu cakap tentang gosip itu sebab saya takut kenyataan saya dimanipulasi,” itu respon Wan Sharmila tatkala diminta mengesahkan khabar yang mengatakan dia bakal mendirikan rumah tangga pada hujung tahun ini.

“Macam baru-baru ni, saya cakap begini tapi yang keluar berita begitu pula. Misalnya, saya cakap tak ada (majlis kahwin), tapi dikatanya saya menafikan pula. Bila masa saya nafi, yang saya cakap, tak ada,” tambahnya lagi.

Pelakon berusia 33 tahun ini ditemui pada sidang media drama bersiri web Hanya Satu di Empire Shopping Gallery Subang, semalam. Drama yang turut menampilkan Syarif Sleeq, Kilafairy, Qhaud Rashid dan Fezrul Khan akan bermula pada 15 September di Tonton.com.my.

Laporan akhbar mingguan Ahad lalu menyebut, Wan Sharmila dikhabarkan sudah pun membuat persiapan majlis pernikahan dan perkahwinan dan bakal suami pelakon drama bersiri Tari Tirana itu juga dikatakan bukan orang seni sebaliknya bertugas sebagai juruterbang.

Menurut Wan Sharmila lagi, gosip yang tersebar itu menjadi bahan gelak antara dia & rakan-rakan namun jauh disudut hatinya, dia berasa sangat sedih dan kecewa dan merasakan ada pihak yang cuba memburuk-burukan namanya.

“Gosip itu jadi bahan gelak saya dan kwan-kawan. Kelakarnya sebab si penulis lebih tahu banyak daripada saya. Sedangkan saya tidak fikir langsung tentang nak kahwin sebaliknya saya lebih sibuk kerja cari duit. Tapi sebenarnya jauh di sudut hati, saya berasa sangat sedih”

“Terasa diri seperti dihenyak-henyak, dipijak-pijak dan ditindas. Sedangkan saya tidak tahu dari mana dan bagaimana cerita itu boleh timbul. Mungkinkah disebabkan saya ini terlalu jujur dan ada pihak cuba mengambil kesempatan terhadap sikap saya itu“, ujarnya dengan nada sebak.

Namun Wan Sharmila akui gosip sebegitu adalah asam garam dan lumrah biasa yang akan dilalui kebanyakan artis begitu juga dengan dirinya. (rtky/fr)


Iqram Dinzly Minta Maaf Kepada Zaquan Adha Dan Ayu Raudhah

Semalam melalui akaun Twitter beliau, suami kepada pelakon Ayu Raudhah meluahkan rasa tidak puas hati dengan apa yang terjadi ketika penggambaran filem Lagenda Budak Setan 3: Kasyah dan mengeluarkan arahan menghalang isterinya dari terlibat dengan lakonan.

BACA: Kerana Cemburu, Zaquan Adha Mengamuk Dengan Iqram Dinzly Di Twitter?

Adegan yang menimbulkan rasa tidak puas hati Zaquan Adha itu difahamkan melibatkan pelakon Iqram Dinzly yang membawakan watak suami kepada Ayu Raudhah dalam filem itu. Terdapat satu babak yang memerlukan Iqram Dinzly memukul Ayu Raudhah.

“Untuk Ayu, jika apa yang saya lakukan ketika penggambaran membuatkan dia rasa tak selesa atau sakit, saya mohon maaf. Apa yang kita lakukan ketika itu atas perbincangan bersama. Saya memang tak ada isu dengan Ayu seperti yang diakuinya juga”

“Apa yang saya lakukan sebagai pelakon atas permintaan pengarah. Mungkin saya naik sheikh hingga tak sedar apa yang dilakonkan. Malah ada kawan pelakon saya cakap watak saya seperti benar-benar psiko dan gila dalam filem tersebut”

“Untuk Zaquan, jika rasa lakonan itu membuatkan dia rasa tak suka atau mungkin mencabar dirinya sebagai suami yang tak berkelakuan sedemikian, saya minta dia kalau tak sanggup jangan tengok filem ini,“ ujar Iqram Dinzly kepada Berita Harian hari ini.

Pelakon itu turut menambah yang beliau tidak fikir ini merupakan satu gimik untuk melariskan filem seperti yang didakwa selain mengakui Zaquan Adha ada hak untuk bertindak begitu. (rtky/m)


Zarina Ann-Julie Tepis Dakwaan Sudah Berkahwin Dengan Negro

Baru-baru ini disebuah akhbar tempatan terdengar gossip yang mengatakan bahawa pelakon yang pernah mencetuskan kontroversi suatu ketika dahulu, Zarina Ann-Julie telah pun berkahwin dengan seorang jejaka berkulit hitam atau bahasa kasarnya, negro.

Tetapi selepas bertemu empunya diri di majlis tayangan filem Amir & Loqman Pergi Ke Laut, dia telah menafikan segala-galanya yang telah diperkatakan oleh media tentang hal itu.

“Kalau saya sudah berkahwin, mana suami saya? Sampaikan ada kawan-kawan saya pun bertanya dengan mengatakan ‘sampai hati tak jemput’ dan ada sebelum ini mengatakan saya dengan negro dan sebagainya. Tapi tidak ada pula wartawan yang menghubungi saya untuk mengesahkan atau bertanyakan soal itu,” katanya.

Dia yang kini lebih matang dalam soal kerjaya dan kehidupannya ini telah menjelaskan bahawa dia kini cukup berhati-hati dengan orang di sekelilingnya malah ada yang sudah tidak dihubunginya lagi disebabkan kontroversi yang melandanya sebelum ini.

“Ya benar saya memang cukup berhati-hati terutama rakan-rakan di sekeliling, malah sebelum ini juga sudah banyak saya ‘remove’ mereka semua dan saya kini lebih senang dan fokus dengan kerjaya, bisnes. Sekarang ini biarlah saya fokus dengan apa yang dibuat,” ujarnya lagi.

Dia yang kini lebih selesa berlakon filem daripada drama bersiri memberitahu bahawa bukan soal kewangan yang dicarinya semata-mata, tetapi lebih kepada soal kualiti lakonannya dan masa yang begitu terhad sehinggakan dia kadang-kalanya terpaksa menangguhkan pengajiannya.

“Saya mahu berlakon drama bersiri tetapi masa yang agak panjang dan ini akan ganggu pengajian saya. Tetapi sekiranya filem ianya hanya mengambil masa sekitar 30 hari sahaja dan itu tidak menjadi masalah buat saya kerana masanya yang tidak terlalu panjang,” katanya yang masih menuntut jurusan Undang-undang di Brickfields Asia College Kuala Lumpur. (rtky/hfz)


Amy Search: Tiada Persiapan Kahwin Untuk Nabila Huda

Sebelum ini ada ura ura mengatakan yang Nabila Huda sudah membawa pulang kekasihnya untuk bertemu dengan Amy Search dan memohon restu untuk melangsungkan perkahwinan. Namun Amy Search sebelum ini sudah memaklumkan ianya hanya pertemuan biasa.

Bercakap kepada mStar Online hari ini, Amy Search masih terkejut dengan khabar tersebut kerana beliau dan Nabila Huda tidak pernah berbincang akan perkara ini.

“Eh, saya pun tidak tahu yang dia nak berkahwin kerana tiada perbincangan mengenai perkara itu antara saya dan Nabila. Apatah lagi persiapan kahwin seperti yang diperkatakan,“ katanya.

Dalam temubual sama, Amy Search berkata Nabila Huda bakal menjadi artis undangan di konsert solo beliau yang akan berlangsung di Singapura dan mereka berdua akan menyampaikan dua buah lagu secara berduet di atas pentas nanti.

“Mungkin kami juga akan berkongsi pengalaman hidup kami sebagai ayah dan anak sebelum memulakan persembahan. Tak pasti lagi,“ tambah Amy Search lagi. (rtky/m)


Awie Berjumpa Mokhtar Dahari Dalam Mimpi, Bantu Dalami Watak

Akibat terlalu sukar untuk mendalami watak Datuk Mokhtar Dahari yang perlu dibawakan di teater Supermokh, Awie mengakui beliau termimpikan lagenda bola sepak negara itu yang mana banyak memberikan bantuan kepadanya sebagai rujukan dalam mendalami watak tersebut.

“Mimpi ini hadir ketika pementasan Supermokh pada tahun lalu di mana saya terlalu banyak buat kajian mengenai lagenda bola sepak tersebut. Dalam mimpi tersebut, Supermokh sedang duduk di kerusi dan berbual dengan saya memberikan nasihat untuk melakonkan dirinya dengan baik”

”Saya kemudiannya telah menceritakan kepada ahli keluarganya bertanyakan kebenaran karakter beliau dalam mimpi tersebut. Mereka kemudiannya mengiyakan karakter peribadi Supermokh itu yang tidak diketahui umum. Walaupun Supermokh dilihat garang dari luaran, tetapi dia merupakan seorang yang begitu penyayang dengan ahli keluarganya,” ujar Awie kepada GUA.

Awie turut berkata kerana ahli keluar Mokhtar Dahari sangat gembira dengan lakonan beliau yang terdahulu, ianya kini seakan tekanan buat dirinya untuk buat yang lebih baik dan berharap pemain bola sepak itu boleh hadir lagi dalam mimpinya namun tidak kesampaian.

“Mereka memuji gandingan saya dan Maya serta menyukai lakonan kami jadi ia membuatkan saya agak ‘pressure‘ bagi memberikan yang terbaik. Saya mewarnai karakter Supermokh yang serius itu menjadi manja dan romantis”

”Saya dan Maya memang melakonkan watak Supermokh dan isteri seperti yang digambarkan oleh saudara terdekat mereka. Jadi adegan-adegan seperti duduk di riba itu sememangnya terjadi dan bukan ditokok tambah oleh kami,” tambah Awie lagi. (rtky/m)


Zaquan Adha Cemburu Gandingan Ayu Raudhah & Iqram Dinzly?

Satu lagi kes cemburu dengan lakonan pasangan dalam filem. Jika sebelum ini kita semua dengar akan kisah Diana Danielle yang cemburukan Nora Danish bersama Farid Kamil, kini giliran si suami pula cemburukan isterinya.

BACA: Diana Danielle Luah Rasa Cemburu Nora Danish Pegang Tangan Farid Kamil

Namun bukanlah Farid Kamil, tetapi Zaquan Adha yang merupakan suami kepada Ayu Raudhah yang terlibat dengan filem yang bakal ke pawagam Lagenda Budak Setan 3: Kasyah. Dalam filem tersebut, Ayu Raudhah berlakon bersama Farid Kamil, Maya Karin, Iqram Dinzly dan ramai lagi.

Menerusi akaun Twitter beliau hari ini, Zaquan Adha meluahkan rasa tidak puas hati melihat isteri beliau ‘diperlakukan sebegitu’ dalam filem tersebut dan terus mengeluarkan arahan yang isterinya itu tidak akan terlibat lagi dengan mana mana penggambaran.

Kenyataan Zaquan Adha itu menarik perhatian Iqram Dinzly dan gandingan Ayu Raudhah dalam filem itu membalas kenyataan tidak puas hati itu dengan mengatakan berlakon di layar perak tidak sesekali sama dengan bermain bola sepak — merujuk kepada kerjaya Zaquan Adha.


Yana Samsudin: Jodoh Belum Sampai

Awal tahun ini, bercakap kepada para media Yana Samsudin ada memberitahu yang beliau akan cuba membuka hati untuk berkahwin pada tahun ini dan memasuki September maka perlulah kami sebagai ‘kaki sibuk jaga tepi kain orang’ bertanyakan status terkini.

BACA: Yana Samsudin Cuba Buka Hati Untuk Bercinta & Kahwin Tahun Ini

“Memang saya ada beritahu wartawan kalau boleh saya mahu kahwin tahun ini tetapi sekarang bulan sembilan, tiada tanda tanda lagi maksudnya tiada apa apa yang berlaku sama ada kenduri kahwin ke, kenduri tunang pun tiada lagi,” jawab Yana Samsudin.

Apabila diajukan soalan tentang teman tapi mesranya Fadzil Zahari, Yana Samsudin berkata yang soal kahwin perlu diajukan sendiri kepada empunya badan namun tidak menolak jodoh bersama adik Farid Kamil itu kerana sudah lama mengenali jejaka itu.

Tonton video penuh temubual kami bersama Yana Samsudin baru baru ini. Enjoice! (rtky/m)


Impian Faizal Ismail Bergelar Pengacara Akademi Fantasia Tercapai

Pengacara yang sebelum ini menggalas tugas sebagai penyampai radio di Hot FM Faizal Ismail (FBI) telah memberitahu bahawa dia bagaikan bermimpi apabila ditawarkan untuk mengacarakan program Akademi Fantasia kerana sebelum ini dia pernah memberitahu isterinya bahawa mahu juga menjadi pengacara AF suatu hari nanti.

“Saya pernah meluahkan secara bergurau kepada isteri suatu ketika dahulu sekiranya saya mahu menjadi salah seorang pengacara AF dan saya tidak menyangka sekali apabila peluang tersebut telah menjadi reality,” katanya sambil tersenyum.

BACA: Datuk Hattan Tidak Benarkan Pelajar AF 2014 Nyanyi Lagu Indonesia

Dia yang sangat menyanjungi Datuk Aznil Nawawi dalam mengacarakan program tersebut tidak dapat lagi dinafikan olehnya, kerana beliau (Datuk Aznil) ialah pelopor dan sudah sinonim dengan Akademi Fantasia. Faizal turut berharap agar peminat-peminat di luar sana dapat menerimanya bergandingan bersama Zizan untuk mengacarakan program AF musim ini.

“Saya berharap peminat-peminat dapat menerima saya yang digandingkan bersama Zizan. Insha Allah saya akan lakukan yang terbaik,” katanya lagi. (rtky/hfz)


Aeril Zafrel: MIG Masih Hutang Dengan Saya Berpuluh Ribu Ringgit

Seperti tidak ada kesudahan nampaknya pertikaian antara pihak David Teo dan Aeril Zafrel tentang beberapa perkara yang masih berbangkit sehingga ke hari ini. Ada sahaja jawapan dari kedua dua belah pihak yang sebenarnya tidak membantu selesaikan masalah.

Baru baru ini, sebuah audio rakaman perbualan antara wakil MIG dan pengurus Aeril Zafrel telah tersebar di internet menunjukkan yang kereta Suzuki Swift ‘milik’ Wawa Zainal yang hilang sekitar tahun 2013 yang lalu sebenarnya dalam simpanan MIG.

BACA: Isu Kereta Hilang, MIG Minta Aeril Zafrel, Wawa Zainal Tarik Laporan Polis

David Teo dan MIG selepas itu menjawab yang kereta Suzuki Swift itu secara terang lagi bersuluh merupakan hak milik MIG dan mereka tidak faham kenapa Aeril Zafrel masih lagi mahu terus memperbesarkan isu dan mencari pasal.

Hari ini menerusi portal GUA, Aeril Zafrel mendedahkan yang pihak MIG masih banyak berhutang wang ringgit dengan dirinya dan Wawa Zainal dengan nilai yang banyak.

BACA: Kenapa Aeril Terus Cari Pasal Dengan Saya?, soal David Teo (ext.)

“Saya suka mengingatkan David Teo bahawa pihaknya masih lagi berhutang dan tidak membayar baki duit lakonan saya dan isteri (Wawa Zainal) termasuk duit duta produk yang nilainya puluhan ribu ringgit,” kata Aeril Zafrel dengan senyuman penuh makna.

“Jadi tak perlulah dia bersikap seperti seorang yang budiman sebegitu tetapi cukup bersikap jujur melunaskan hutang itu.Namun di sini bukan wang Ringgit pokok persoalannya. Harap jelas”

“Persoalannya cukup mudah, saya hanya meminta supaya dipulangkan dokumen dan barangan peribadi saya, manakala pihak MIG, haruslah mengaku telah mengambil kereta itu tanpa sebarang notis, “ tambah Aeril Zafrel dalam nada sinis.

Dalam temubual yang sama, Aeril Zafrel mencabar David Teo untuk memfailkan saman terhadap dirinya jika benar apa yang dikatakan sebagai satu fitnah buat penerbit filem itu. (rtky/m)


Datuk Hattan Tidak Mahu Pelajar Nyanyi Lagu Indonesia

Teka-teki selama beberapa minggu yang lepas siapakah yang bakal menjadi pengetua Akademi Fantasia 2014, akhirnya telah terjawab apabila Datuk Hattan telah diumumkan untuk mengetuai Akademi Fantasia 2014 pada konsert malam konsert kelmarin.

Bagaimanapun, Datuk Hattan telah memberikan beberapa syarat sebelum menerima tawaran tersebut dan antara syaratnya ialah beliau tidak mahu lagu ciptaan seberang iaitu lagu Indonesia dinyanyikan oleh pelajar-pelajar Akademi Fantasia kali ini.

“Kita banyak lagu-lagu tempatan yang masih boleh dinyanyikan oleh mereka & kita harus bangga dengan ciptaan sendiri, daripada kita bayar royalti kepada mereka lebih baik kita berikan sumbangan ini kepada industri tempatan”

“Tetapi saya tak menolak sekiranya lagu-lagu yang bersifat ketuhanan saya menerimanya. Lagipun saya melihat bakat yang ada untuk musim kali ini sangat bagus seperti Nuha yang mempunyai latar belakang jurusan muzik dan tidak salah untuk peserta kali ini diberi peluang untuk membuat lagu atau menulis lirik sendiri jika mereka berjaya untuk ke pusingan akhir nanti,” katanya tegas.

Hattan juga akan melakukan sedikit perubahan kepada para pelajar AF musim ini dengan caranya yang tersendiri dan akan sama-sama kita saksikan hingga ke hujung musim ini. Bagi peminat tegar AF di luar sana jangan lupa untuk mengundi peserta kegemaran anda. (rtky/hfz)


Ayda Jebat Tidak Tergamak Jadi Orang Ketiga Dalam Hubungan

Tidak habis lagi rupanya orang memperkatakan hubungan Zul Ariffin dan kekasihnya yang didakwa terjejas kerana cinta lokasi pelakon lelaki itu dengan Ayda Jebat yang sama sama membintangi drama bersiri Rindu Awak 200%. Drama pun sudah tamat.

“Kontroversi itu timbul disebabkan drama Rindu Awak 200%. Mungkin dalam drama tersebut kami nampak begitu mesra dan ada peminat juga menggesa agar kami menjadi pasangan kekasih. Saya rasa, disebabkan hal tersebutlah timbul desas-desus tentang hubungan di antara saya dan Zul”

“Tak pernah terlintas dalam fikiran saya untuk merosakkan hubungan Zul dengan kekasihnya. Saya tidak merasakan wujud perasaan cinta lokasi di antara kami berdua. Hubungan kami hanya atas dasar kerja sahaja,“ ujarnya kepada Kosmo! baru baru ini.

Menurut Ayda Jebat lagi, penghayatan watak itu perlu untuk menghidupkan lakonan yang diberi & mungkin kerana itu ada nampak kemesraan antara beliau dan Zul Ariffin.

“Bagi saya, apabila melakonkan adegan yang memerlukan emosi percintaan, perasaan itu perlu kerana sebagai pelakon kita mahu menyampaikan apa yang dirasai. Kalau ada yang suka, itu bererti watak Armel Aisya dan Zill Faezrul Iqbal (Zul Ariffin) berjayalah”

“Dan, saya berpendapat cinta lokasi itu wujud tapi semuanya atas tuntutan kerja. Tidaklah sampai bercinta. Saya tahu dia ada kekasih. Saya tak tergamak jadi orang ketiga,“ katanya lagi. (rtky/m)


Rita Rudaini: Siapalah Saya Untuk Hina Pekerjaan Orang Lain?

Baru baru ini, peminat dunia hiburan agak kurang senang dengan satu kenyataan yang didakwa keluar dari mulut Rita Rudaini seperti dilaporkan beberapa laman media. Pelakon itu katanya telah keluarkan kenyataan berbaur menghina pekerjaan kerani.

“Nasib baiklah saya ada kerja sikit-sikit untuk tampung kami anak beranak, saya kadang-kadang bayangkan diri saya ini adalah seorang kerani, macam mana nak tanggung anak,” ujar Rita Rudaini seperti dilaporkan kebanyakkan media minggu lalu.

BACA: Bukan Soal Duit, Rita Rudaini Fail Tuntut RM300,000 Untuk Sedarkan Aidil Zafuan

Bercakap kepada ROTIKAYA baru baru ini, Rita Rudaini menyifatkan para peminat tersalah anggap akan maksud sebenar kenyataan yang dikeluarkan itu.

“Saya rasa terkilan dengan pandangan manusia manusia yang suka buruk sangka dengan orang, siapa saya untuk menghina orang atau pekerjaan orang? Sedangkan hidup saya sendiri pun penuh liku. Saya sedikit pun tidak menghina, ayat mana yang membuktikan saya menghina kerani?”

“Maksud saya ialah dengan keadaan saya ditinggalkan suami tanpa satu sen pun dengan anak anak kecil dan diheret pula ke mahkamah oleh (bekas) suami. Kalau saya bergaji kecil bolehkah saya menanggung kos peguam dan mahkamah yang sudah makan bertahun lama?”

Rita Rudaini turut menambah yang beliau bersimpati dengan para wanita yang senasib dengannya namun tidak bergaji besar dan tidak mampu untuk perjuangkan hak anak anak di mahkamah kerana kekangan kos guaman dan mahkamah yang tinggi.

BACA: Pintu Hati Saya Sudah Tertutup Untuk Kahwin Lagi, Kata Rita Rudaini

“Banyak kes saya tengok di mahkamah dimana wanita yang tidak mampu untuk dapatkan khidmat peguam untuk perjuangkan hak mereka kerana ada perbelanjaan yang lebih penting seperti kos sara hidup dan perbelanjaan harian lain,” ujarnya lagi.

“Saya sedih sebab kaum sendiri yang banyak buruk sangka. Ada yang mengaku kerja kerani kata mampu sara dan jaga anak. Gaji cleaner pun mampu sara dan jaga anak tetapi mampukah turun naik mahkamah membayar semua kos dengan gaji yang kurang?”

“Yang tiada suami dan perlu naik turun mahkamah sahaja yang akan faham situasi saya, yang ada suami tidak akan rasa. Allah lebih tahu niat saya untuk pertahankan hak wanita teraniaya seperti saya. Mahu dapatkan redha manusia memang susah, carilah redha Allah,” tambahnya. (rtky/m)


Nora Danish Terima Ancaman Rogol

Semakin melampau rasanya peminat di Instagram artis hari ini sehingga ada yang tidak rasa sikit pun bersalah meninggalkan ugutan berbaur lucah yang sebenarnya boleh menjadi isu serius jika dilaporkan ke pihak berkuasa. Pembulian siber (cyber bullying) bukan benda kecil.

Terbaru, Nora Danish telah menerima ancaman rogol dari salah seorang pengikut beliau dengan nama @muhd_akmal95 di laman sosial Instagram miliknya.

BACA: Hotel Legoland Telah Mohon Maaf Secara Peribadi Kepada Nora Danish, Keluarga

Laman mStar Online melaporkan hari ini yang Nora Danish telah disarankan oleh para peminatnya untuk membuat laporan polis terhadap individu tersebut kerana ia berbau ancaman dan boleh membahayakan keselamatan dirinya.

Komen jahat tersebut telah ditinggal di gambar menunjukkan Nora Danish sedang membonceng motorsikal bersama kekasihnya, Nedim Nazri pada Jumaat lalu.

Nora Danish bagamana pun dilaporkan tidak dapat dihubungi untuk mengulas perkara ini. (rtky/m)


Di Sekitar Majlis Aqiqah Anak Kedua Irma Hasmie, Redza Syah Azmeer

Semalam telah berlangsung majlis aqiqah dan kesyukuran anak kedua pasangan Irma Hasmie dan Redza Syah Azmeer, Irma Nur Naylie. Majlis tersebut berlangsung di kediaman ibu bapa Redza di Bandar Baru Ampang dan dihadiri oleh keluarga terdekat dan beberapa media.

Tidak banyak yang boleh kami katakan tentang majlis aqiqah anak kedua Irma Hasmie ini namun terima kasih buat Camora Arts yang berbesar hati untuk berkongsikan beberapa keping gambar sekitar majlis untuk tatapan anda semua. Suka kami tengok keluarga kecil ini. (rtky/m)


Puteri Sarah Keguguran?

Jika beberapa hari lalu kita ada mendengar khabar angin yang mengatakan Lisa Surihani pernah disahkan hamil & mengalami keguguran, minggu ini ada pula perkhabaran yang mengatakan isteri kepada Syamsul Yusof, Puteri Sarah Liyana pernah mengalami perkara sama.

Menurut laporan ruangan hiburan Harian Metro, penulis memaklumkan ada sumber memberitahu yang Puteri Sarah pernah keguguran. Khabarnya, kejadian itu berlaku ketika kandungan berusia dua bulan. Sumber yang menyampaikan cerita ini pun tahu pada Ramadan lalu.

BACA: Syamsul Yusof Bawa Isteri, Puteri Sarah Kerjakan Umrah Sebelum Raya

Penulis juga menambah yang perkara ini hanya diketahui oleh orang yang rapat dengan pasangan itu dan ada kemungkinan ianya berlaku sebelum bulan Ramadan yang lalu kerana mereka pergi mengerjakan umrah ketika bulan puasa.

UPDATE-1: Bercakap kepada Berita Harian, Puteri Sarah mengakui beliau pernah mengalami keguguran pada bulan Ramadan yang lalu dan beliau tidak berputus asa untuk hamil lagi dan mengharapkan anak kembar.

Jika benar seperti apa yang disampaikan, mungkin belum ada rezeki untuk Syamsul Yusof & Puteri Sarah untuk menimang cahayamata. Doakan suatu hari nanti pasangan ini dikurniakan anak yang comel dan baik baik seperti ibu bapanya juga. (rtky/m)


Doa Makbul, Kekasih Bersyukur Dengan Perubahan Positif Adira AF

Kekasih Adira, Shahrul Nasrun telah memberitahu bahawa dia tak pernah untuk menyuruh Adira memakai tudung tetapi itu adalah kehendak dirinya sendiri dan dia sebagai lelaki amat berbangga sekali apabila kekasihnya itu telah pun menutup aurat.

Tegasnya lagi, dia meminta para peminat agar tidak membuat sebarang spekulasi mengatakan bahawa Adira AF bertudung kerana mahu berkahwin tidak lama lagi.

“Doa saya telah dikabulkan kerana sekarang ini Adira kini telah berhijab, Alhamdulillah. Hidup ini perlu berpegang kepada agama Islam, kena ada keseimbangan. Bukan saya yang suruh dia berhijab tetapi saya ada memberikannya hint seperti berkata pakai tudung ini cantik”

“Jadi sesiapa yang mengatakan bahawa Adira bertudung sebab nak kahwin ini tak boleh, dia buat benda itu sendiri. Allah dah bukakan pintu hatinya dan kita sentiasa mendoakannya yang terbaik itu sahaja,” katanya yang ditemui semasa majlis pelancaran kempen Salute Malaysia.

Dia turut menyatakan bahawa semasa bulan Ramadan yang lepas, dia banyak membelikan tudung untuk Adira, dan mengatakan kepada kekasihnya bahawa dia (Adira) cantik apabila mengenakan tudung. Dia sendiri sudah merasakan bahawa akan ada perubahan pada diri Adira kelak.

Tambahnya lagi, Adira juga turut menjual kesemua baju-bajunya yang sebelum ini walaupun dengan harga yang murah, dan hasil daripada pendapatan tersebut telah didermakan kepada rumah anak-anak yatim.

“Dia sudah jual semua baju-baju dia dan hasil daripada jualan tersebut telah didermakan kepada rumah anak-anak yatim. Apa yang saya suka tentang dia adalah sifatnya yang merendah diri, dan saya suka uji dia dan buat tak tahu dan nak tengok dia macam mana.

“Dia seorang yang ‘relax’ dan tak poyo lah. Dia tak suka nak mengheboh-hebohkan apa benda yang dia lakukan walaupun dia tahu bahawa saya mempunyai platform untuk dia melakukan kebajikan tersebut. Hati dia begitu baik, walaupun harga baju-baju dia beribu-ribu, dia jual dengan harga yang murah macam itu sahaja. Dia lakukan seorang diri sahaja”

Untuk ke fasa yang seterusnya, iaitu perkahwinan Shahrul menjelaskan bahawa mereka masih belum memikirkan ke arah itu dan menegaskan bahawa mereka berdua masih muda dan hanya menyerahkan urusan soal jodoh kepada Allah.

“Belum tahu lagi untuk ke arah itu kerana, saya dan dia masih muda lagi, dan saya baru berumur 28 tahun. Kita hanya merancang sahaja,” ujarnya ringkas. (rtky/hfz)


Tepati Janji: Awal Ashaari & Scha Dedah Wajah, Nama Anak

Seperti dijanjikan sebelum ini, Awal Ashaari melalui akaun Instagram beliau telah mendedahkan wajah dan nama anak sulung bersama isteri, Scha al-Yahya yang memang dinantikan oleh para peminat mereka sejak kelahiran lebih sebulan lalu.

“Salam Jumaat semua. name given is Lara Alana Ahmad Awaluddin. Have a blessed Friday all,” itu tulisan Scha Al-Yahya pagi ini buat semua yang ingin tahu.

Pasangan itu turut menyertakan gambar di atas yang difahamkan diambil ketika Lara Alana berusia 2 minggu. Memang comel dan semoga Lara dalam keadaan sihat sentiasa hendaknya. (rtky/m)


JAIS: Ramli MS, Alyah Boleh Dipenjara Kerana Lewat Daftar Nikah

Ramai beranggapan yang selepas pasangan ini hadir ke pejabat Jabatan Agama Islam Selangor (JAIS) menyerahkan bukti pernikahan mereka di Indonesia, kes ini seakan selesai namun menurut laporan mStar Online hari ini, siasatan menyeluruh baru bermula.

Penolong Pengarah Unit Dasar, Penyelewengan dan Doktrinisasi, Jabatan Agama Islam Selangor (Jais), Shahrom Maarof, berkata, kegagalan pasangan itu berbuat demikian dalam tempoh ditetapkan boleh disabitkan sebagai kesalahan selain dikenakan penalti.

BACA: Ramli MS Nafi Alyah Sudah Tinggal Bersama, Hanya Datang Melawat Sesekali

“Secara dasarnya pasangan yang berkahwin di luar negara perlu daftarkan perkahwinan tersebut dalam masa enam bulan selepas tarikh perkahwinan itu dengan hadir di hadapan Pendaftar Perkahwinan, Perceraian dan Rujuk di bawah enakmen tersebut”

“Sebaik-baiknya sejurus kembali ke Malaysia pasangan yang menetap di negeri Selangor terus hadir di hadapan mana-mana Pendaftar di negeri ini dengan mengemukakan surat perakuan nikah dan dokumen berkaitan untuk mengesahkan perkahwinan itu telah berlaku,“ katanya.

Datuk Ramli MS sepatutnya mendaftarkan perkahwinannya dengan penyanyi Alyah dalam masa enam bulan selepas tarikh mereka bernikah mengikut Seksyen 31 Undang-Undang Keluarga Islam Negeri Selangor 2013 dan kini mereka berhadapan risiko dipenjara.

BACA: Tidak Salah Ramli MS & Alyah Sorok Pernikahan, Kata Ustaz Kazim Elias

“Jika jelas peraturan itu dilanggar maka mereka boleh dikenakan hukuman denda tidak melebihi RM1,000 atau penjara tidak melebihi enam bulan atau kedua-duanya sekali mengikut Seksyen 35”

Datuk Ramli MS dan Alyah telah berkahwin pada 18 Mac 2013 di Batam, Indonesia dan menurut perkiraan mereka lewat mendaftarkan perkahwinan selama setahun lima bulan. (rtky/m)


Joan Rivers Meninggal Dunia

Selepas seminggu terlantar di hospital selepas mengalami serangan jantung, Joan Rivers di usia 81 tahun telah meninggal dunia pada Khamis (4 Sept) waktu tempatan.

Anak perempuan Joan Rivers, Melissa Rivers mengumumkan perkara tersebut kepada media yang ibunya sudah tiada dan dalam suasana hiba, beliau sendiri tidak percaya akan pemergian ibunya.

“Dengan kesedihan yang mendalam saya mengumumkan meninggalnya ibunda saya, Joan Rivers. Dia meninggal dengan tenang pada pukul 11.17 pagi dikelilingi keluarga dan rakan rakan terdekatnya,“ ujar Melissa seperti dipetik CNN.

Joan Rivers telah berada dalam sistem sokongan hayat di hospital sejak nafas beliau berhenti tiba tiba di klinik Yorkville Endoscopy, Khamis minggu lalu.

Pengacara program Fashion Police ini pernah mencetus kontroversi apabila beliau melontar satu komen kontroversi berkaitan serangan Israel terhadap Gaza tidak berapa lama dahulu.

Beliau mengatakan korban warga Palestin memang wajar mati dan terus menghina. “Mereka yang terbunuh adalah orang-orang dengan IQ rendah,“ kata beliau.
Apa pun semoga tenang di sana dan selamat jalan Joan Rivers. (rtky/m)


5 Pengajaran Cinta Untuk Anda Semua Dari Drama Rindu Awak 200%

Drama yang menjadi sebutan ramai, lakonan pelakon kacak Zul Ariffin dan Ayda Jebat baru saja berakhir semalam. Penulis pasti, ramai yang mula rindu ternanti-natikan drama itu, kan?

Penulis pun sama. Tetapi tahukah kamu, ada banyak pengajaran dalam percintaan dan perhubungan yang boleh kamu pelajari dari drama keluaran TV3 tersebut? Kami kongsikan lima pengajaran yang boleh kamu pelajari dari drama bersiri Rindu Awak 200%.

Kunci utama dalam sesebuah perhubungan adalah kepercayaan. Tanpa kepercayaan, perhubungan takkan kemana. Walaupun ada yang mengatakan, simpan sedikit rasa ragu kamu. Namun jika kamu terlebih ragu dari percaya, adalah lebih baik kamu lepaskan saja si dia. Jangan sesakkan kepala kamu lagi.

2) Sentiasa bersedia untuk dengar sesuatu perkara dari pelbagai pihak & pelbagai sudut

Jika kamu mendapat tahu tentang sesuatu perkara, terutama perkara yang berbaur negatif, kamu haruslah memberi ruang kepada diri kamu untuk mendengar tentang sesuatu perkara itu dari pelbagai sudut atau dari pelbagai pihak. Jangan dengar dari satu pihak saja, kerana kemungkinan besar apa yang dinyatakan berlainan dari perkara sebenar.

Cemburu itu tandanya sayang, ya betul. Tapi jika cemburu berlebihan, itu juga boleh menjadi perosak dalam perhubungan. Jika kamu percayakan pasangan kamu, tidak perlu wujudnya masalah cemburu. Kalau kamu cemburu sekalipun, adalah lebih baik kamu bersemuka dengan pasangan kamu daripada kamu mendiamkan diri atau melarikan diri dari masalah.

Walau setinggi mana pun, seindah mana pun percintaan kamu, dan kamu berjumpa dengan prince charming sekalipun, jangan sekali-kali lupakan keluarga dan sahabat handai yang telah lama berada di sisi kamu. Mereka inilah yang akan membantu kamu kelak kalau kamu merancang mahu berkahwin, kalau ada masalah dan sebagainya. Orang kata, dengar guruh di langit, air di tempayan jangan dicurahkan.

Dalam drama ini, walapun watak Zul Ariffin tampak sempurna; kacak, berhati baik, sopan santun, ada isteri yang cantik; tapi jika kamu perhatikan sebenarnya dia sebenarnya seorang jejaka biasa, yang ada kelemahan dan ada masalah seperti orang lain juga. Jangan jadikan ketidaksempurnaan itu alasan untuk kamu tidak mahu menikmati hidup kamu sepenuhnya. Tiada masalah yang tidak dapat diselesaikan dalam dunia ini, kan?

Apa agenda kamu selepas habisnya drama bersiri Rindu Awak 200% ini? Kongsikan bersama kami dalam ruangan komen di bawah atau di Facebook kami (facebook.com/WanistaMY)


Almy Nadia Alahan Makan Nasi

Tinggal sahaja beberapa bulan lagi, pasangan pelakon Fizz Fairuz dan isterinya Almy Nadia, bakal melahirkan anak sulung mereka dan kini usia kandungannya telah masuk ke 15 minggu dan sepanjang kandungannya itu, dia dikatakan tidak makan nasi dan berasa alahan untuk menjamah nasi beserta lauk-pauk yang lain. Pendek kata dia tidak boleh makan masakan melayu.

“Usia kandungan sudah memasuki 15 minggu dan sepanjang itu saya sudah bertambah berat badan daripada 55kg ke 63kg sekarang ini. Saya sudah tidak ada lagi masalah alahan cuma pemakanan saya berubah apabila saya suka makan benda-benda seperti sushi, salad, subway dan lebih kepada makanan barat”

BACA: Fizz Fairuz Semakin Emosi, Panas Baran Sejak Almy Nadia Mengandung

“Saya tak boleh makan nasi atau masakan kampung lain dan itu mungkin terjadi disebabkan saya tengah mengandung sekarang ini,” katanya yang ditemui semasa Majlis Pelancaran Kempen dan Lagu Salute Malaysia di Universiti Kuala Lumpur kelmarin.

“Saya memang mengidam sangat-sangat telur penyu dan akhirnya saya dapat makan telur penyu daripada Sabah sebanyak 5 biji selepas direbus,” katanya ringkas.

Almy yang akan berpantang mengikut cara tradisional sepenuhnya selepas ini telah mendapat pelbagai tips daripada ibunya sendiri, malah ibu mertuanya juga. Dia turut menjelaskan bahawa semenjak mengandung ini, emosinya tidak menentu dan kadangkalanya kurang stabil.

“Saya ada bertanyakan beberapa tips daripada ibu dan juga ibu mertua saya, mereka kata kalau nak cantik mestilah ikut pantang cara tradisional. Ya kadangkalanya emosi saya tak menentu dan cepat sangat rasa sensitive tetapi apabila saya bertanyakan pada orang-orang yang pernah mengandung sebelum ini, mereka mengatakan itu adalah normal bagi setiap wanita yang mengandung,” katanya mengakhiri perbualan. (rtky/hfz)